MUDA sasar bertanding 15 kerusi Parlimen pada PRU15

KUALA LUMPUR: Parti Ikatan Demokratik Malaysia (MUDA) menyasarkan untuk bertanding di 15 kerusi Parlimen pada Pilihan Raya Umum ke-15 (PRU15) termasuk di Muar, yang kini diwakili Presidennya Syed Saddiq Syed Abdul Rahman.

Syed Saddiq berkata objektif utama parti itu ialah untuk memberi nilai tambah kepada pembangkang pada PRU15 dan bukan hanya untuk memenangi kerusi semata-mata.

“Kita (MUDA) bukan melihat kerusi Parlimen satu kawasan sahaja, malah kita juga melihat semua kerusi Parlimen di setiap negeri termasuk di Sabah dan Sarawak. Kita juga ada pasukan yang kuat di Borne, jadi kita akan letak calon di sana,” katanya pada sidang media selepas Persidangan Pilihan Raya MUDA di sini hari ini.

Ahli Parlimen Muar itu berkata tawaran MUDA untuk PRU15 adalah menampilkan calon-calon yang berwibawa, mengangkat kepimpinan wanita dan orang muda serta membawa idea yang progresif untuk rakyat Malaysia.

Pada majlis yang sama, Syed Saddiq turut mengumumkan Timbalan Presiden MUDA Amira Aisya Abd Aziz sebagai Pengarah Pilihan Raya MUDA bersama sembilan anggota Jawatankuasa Pilihan Raya parti itu.

Ditanya mengenai kedudukan MUDA dalam Pakatan Harapan (PH), beliau berkata perbincangan tidak rasmi antara MUDA dan pimpinan PH telah bermula selepas Pilihan Raya Negeri Johor yang berlangsung pada Mac lepas.

Menurut beliau, MUDA pada masa ini sedang menunggu untuk mengadakan rundingan rasmi bersama Majlis Presiden PH mengenai penyertaan parti itu ke dalam PH.

“Keputusan MUDA untuk berkolaborasi bersama PH adalah berdasarkan nilai dan prinsip yang sama,” katanya.

Beliau berkata MUDA bersedia untuk bekerjasama bersama rakan berkongsi prinsip yang sama, mengangkat kepimpinan berbilang bangsa dan agama serta politik dasar dan berkhidmat untuk rakyat. – BERNAMA


UNDIAN

Siapakah yang akan menjadi Perdana Menteri Malaysia ke-10?

Anwar Ibrahim (70%, 89 Votes)
Muhyiddin Yassin (30%, 39 Votes)

Total Voters: 128

Author

Admin-MV

View all posts

View all posts


Hal kalimah Allah harus dibincang secara tertutup, elak kekeliruan umat

SHAH ALAM: Soal penggunaan kalimah Allah tidak seharusnya dibincang secara terbuka sehingga menimbulkan kekeliruan dalam kalangan umat Islam, kata Perdana Menteri, Datuk Seri Anwar Ibrahim.

Beliau sekali lagi menegaskan bahawa tindakan kerajaan menarik balik semula rayuan terhadap penggunaan kalimah “Allah” dibuat selepas perkara itu dirujuk kepada pandangan mufti-mufti serta titah Raja-Raja Melayu.

Katanya hal berkenaan sudah beberapa kali dijelaskan termasuk ketika di dalam Parlimen mengenai penggunaan kalimah Allah yang dikhaskan kepada umat Islam di Semenanjung Malaysia.

“Maksudnya, umat Islam dalam Semenanjung Tanah Melayu sahaja boleh gunakan kalimah Allah untuk mengelakkan kekeliruan dan masalah dakyah agama lain, maka agama lain tidak diizinkan. Kemudian untuk Sabah dan Sarawak, ada sedikit kelonggaran dengan syarat-syarat yang ketat supaya tidak timbul kekeliruan.

(Kalimah Allah) boleh dibahas, tetapi dalam majlis tertutup, (perbahasan mengenainya) tidak patut mengelirukan umat. Tetapi, kita (kerajaan) masih dituduh menggadaikan dan mengkhianati amanah rakyat,” katanya pada Muzakarah Ulama-Umara sempena Festival Turath Islami Selangor di sini hari ini. – BERNAMA


MyKad lebih baik, ID beli barangan bersubsidi punca kerenah birokrasi panjang – Penganalisis

CYBERJAYA: Kaedah pembelian minyak masak peket bersubsidi menggunakan pengenalan diri (ID) khas yang bakal dilaksanakan Kementerian Perdagangan Dalam Negeri dan Kos Sara Hidup (KPDN) tahun depan, nampaknya kurang mendapat persetujuan daripada pakar-pakar ekonomi.

Terdahulu, Timbalan Menteri KPDN, Fuziah Salleh berkata, kaedah pembelian minyak masak peket kepada kumpulan sasar itu akan menggunakan mekanisme ID dan telah disahkan layak.

MEDIA VARIASI sebelum ini melaporkan, penganalisis ekonomi, Dr Baayah Baba tidak menolak kemungkinan sekiranya ada pihak tidak bertanggungjawab akan meniru ID tersebut.

Beliau sebaliknya mencadangkan kerajaan agar mengaplikasikan sistem food stamps atau baucar makanan, untuk rakyat yang layak mendapatkan barangan subsidi bersasar pada masa akan datang.

Malah, penganalisis ekonomi Universiti Kewangan Islam Global (INCEIF), Profesor Dr Baharom Abdul dilapor menyifatkan idea tersebut menimbulkan pelbagai persoalan selain sukar untuk dilaksanakan.

Turut tidak bersetuju, Prof Emeritus Dr Barjoyai Bardai berkata, penggunaan ID itu akan menyebabkan kerenah birokrasi yang lebih panjang.

Pensyarah Pusat Pengajian Siswazah Perniagaan, Universiti Tun Abdul Razak (UNIRAZAK) itu turut berkata, ia akan menyebabkan setiap isi rumah terpaksa membawa pelbagai kad untuk pelbagai urusan ketika keluar rumah.

Justeru, beliau menyarankan kerajaan untuk mengubahsuai kad pengenalan (MyKad), supaya semua maklumat berkaitan pembelian barang bersubsidi akan dikumpul di dalam satu pangkalan data.

“Kenapa tidak guna virtual card? Kalau guna virtual card, data boleh dimasukkan ke dalam MyKad?

“Selain itu, penggunaan MyKad juga boleh jadi virtual stamps. Sebagai contoh, seseorang individu diberikan kredit RM100 untuk baucar bagi membeli barangan bersubsidi seperti minyak masak peket.

“Jadi, apabila individu tersebut membeli minyak masak di mana-mana premis, dia perlu menunjukkan MyKad miliknya kepada juruwang dan dari situ kreditnya akan dipotong,” jelasnya.

Ketika ini, antara barangan keperluan asas yang disubsidi kerajaan termasuk beras, minyak masak peket, gula pasir, tepung gandum, gas petroleum cecair (LPG), bahan api diesel dan minyak petrol RON95.

Author

Fazleen Safina Abd Jamil

View all posts

View all posts


Empat ditahan terlibat sindiket penipuan jual beli barangan kemas – Bukit Aman

KUALA LUMPUR: Polis Diraja Malaysia (PDRM) menumpaskan satu sindiket penipuan jual beli barangan kemas dalam talian susulan penahanan empat individu menerusi dua serbuan berasingan di ibu negara dan Selangor, Khamis lepas.

Setiausaha PDRM, Datuk Noorsiah Mohd Saaduddin berkata, empat individu yang ditahan itu berumur 26 hingga 45 tahun terdiri daripada seorang lelaki dan tiga wanita termasuk seorang bertaraf pemastautin tetap yang disyaki dalang utama sindiket terbabit.

Noorsiah berkata, sindiket itu dipercayai aktif menjalankan penipuan sejak pertengahan 2022 dengan mewujudkan kumpulan melalui aplikasi Telegram dan Instagram bagi mengiklankan barang kemas dan seterusnya mencari mangsa.

“Mangsa yang berminat dengan barang kemas yang diiklankan akan dihubungi oleh ahli sindiket dan akan diarahkan untuk membuat pembayaran ke akaun tertentu.

Namun, setelah pembayaran dilakukan, barang kemas yang dijanjikan tidak diterima mangsa,” katanya dalam kenyataan hari ini.

Mengulas lanjut, Noorsiah berkata, semasa serbuan sebanyak enam unit telefon bimbit, dua kad bank, tujuh salinan perbualan dalam aplikasi WhatsApp yang disyaki digunakan untuk kegiatan penipuan jual beli barang kemas secara dalam talian telah dirampas.

“PDRM percaya melalui penahanan sindiket itu, sekurang-kurangnya enam kes berkaitan penipuan jual beli barangan kemas berjaya diselesaikan melibatkan jumlah kerugian keseluruhan RM17,100,” katanya.

Noorsiah berkata, kesemua suspek direman dua hari bermula Jumaat lepas dan kes disiasat mengikut Seksyen 420 Kanun Keseksaan kerana menipu.

“Orang ramai dinasihatkan agar sentiasa berwaspada bagi mencegah kes-kes sebegini daripada terus berleluasa. Mereka boleh mendapatkan maklumat dan nasihat dengan membuat rujukan dengan pihak Jabatan Siasatan Jenayah Komersial atau menghubungi National Scam Response Center di talian 997,” katanya.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


PRU15: Pergerakan aliran penumpang di hab pengangkutan utama mulai meningkat

KUALA LUMPUR: Pergerakan aliran penumpang di tiga hab pengangkutan utama di sini, mulai meningkat sejak tengah hari ini menjelang dua hari lagi hari pengundian Pilihan Raya Umum ke-15 (PRU15), Sabtu ini.

Tinjauan Bernama di Lapangan Terbang Antarabangsa Kuala Lumpur (KLIA) mendapati sembilan kaunter daftar masuk yang dibuka sibuk mengendalikan penumpang yang beratur sejak pagi untuk laluan ke Kota Kinabalu (Sabah), Langkawi dan Alor Setar (Kedah), Kuching (Sarawak) dan Pulau Pinang.

Malaysia Airlines Berhad (MAS) dalam kenyataan memaklumkan bagi memudahkan pergerakan puncak, pihaknya turut  akan mengaktifkan Pelan Pemulihan Perkhidmatan termasuk menempatkan sukarelawan MH Rangers bagi membantu operasi di pusat pengendalian bagasi dan kaunter daftar masuk.

Dalam masa sama, MAS menasihatkan penumpang yang pulang untuk PRU15 agar tiba di lapangan terbang sekurang-kurangnya empat jam lebih awal daripada waktu pelepasan untuk memberi masa mencukupi bagi proses daftar masuk dan pemeriksaan dokumen yang diperlukan.

“Penumpang juga digalakkan untuk mendaftar masuk melalui laman sesawang dan aplikasi mudah alih untuk mempercepatkan proses,” menurut kenyataan itu.

MAS sebelum ini memaklumkan ia akan menambah bilangan penerbangan kepada 44 daripada 26, dan menaik taraf 24 daripada 16 perkhidmatan domestiknya menggunakan pesawat A330 bagi menampung potensi penambahan jumlah penumpang menjelang PRU15.

Di Terminal Bersepadu Selatan (TBS), orang ramai turut didapati beratur panjang untuk membeli tiket bas  dengan destinasi ke Kota Bharu (Kelantan) dan Kuala Terengganu (Terengganu), paling laris terjual.

Pengurus Kanan Operasi TBS, Faizal Redza Redzuan berkata, pihaknya menjangkakan lebih 23,000 penumpang termasuk pelajar institusi pengajian tinggi akan berlepas dari terminal itu secara berperingkat mulai hari ini.

Di stesen Kuala Lumpur Sentral pula, pintu masuk perkhidmatan Keretapi Tanah Melayu Berhad (KTMB) dan perkhidmatan tren elektrik (ETS) ke beberapa destinasi seperti Ipoh (Perak), Butterworth (Pulau Pinang), Padang Besar (Perlis) dan Kota Bharu (Kelantan) mulai dipenuhi penumpang.

Terdapat beberapa kakitangan KTMB dan polis bantuan juga ditugaskan di pintu masuk berkenaan untuk membantu kelancaran aliran pergerakan penumpang.

Sementara itu, beberapa pengundi yang ditemui menyatakan mereka lebih rela pulang awal ke kampung halaman bagi mengelakkan kesesakan di hab-hab pengangkutan berkenaan.

Jefezieziemiora Jenuil, 21, antaranya berkata, dia bimbang ramai penumpang mendaftar masuk serentak di KLIA pada satu-satu masa, justeru sentiasa bersiap menghadapi sebarang kemungkinan.

“Ini kali pertama saya mengundi untuk Parlimen Pensiangan, sudah tentu tidak mahu terlepas seperti rakan-rakan untuk mengambil pengalaman memilih calon yang bertanding,” kata gadis berasal dari Kampung Sook, Keningau, Sabah itu.

Pelajar Universiti Teknologi MARA (UiTM) Cawangan Melaka, Muhammad Helmi Emli Faizul, 19, pula berkata, dia pulang ke Port Dickson, Negeri Sembilan hari ini dengan tiket yang dibelinya sejurus tarikh pengundian diumumkan. – BERNAMA


Rasmi: Muhammad Sanusi menang besar di DUN Jeneri, majoriti 16,050

SIK: Menteri Besar Kedah, Datuk Seri Muhammad Sanusi Md. Nor mencatatkan kemenangan bergaya sekali gus berjaya mempertahankan kerusi Dewan Undangan Negeri (DUN) Jeneri dengan majoriti 16,050 pada Pilihan Raya Negeri (PRN) ini.

Muhammad Sanusi memperoleh sebanyak 21,823 undi mengatasi calon Barisan Nasional (BN), Datuk Muhamad Khizri Abu Kassim yang mendapat sebanyak 5,773 undi.

Sementara itu, calon PN bagi DUN Belantek, Ahmad Sulaiman menang dengan majoriti 14,156 dengan jumlah undi sebanyak 17,782 undi menumpaskan calon Pakatan Harapan (PH), Mazli Saipi yang mendapat sebanyak 3,626 undi. – KOSMO!

Author

Media Variasi

View all posts

View all posts


Treler terbalik, sesak kira-kira 4km selepas terowong Menora

IPOH: Sebuah treler membawa muatan kayu terbalik di KM265 Lebuhraya Utara Selatan arah selatan dekat sini hari ini.

Menurut laman Twitter Lembaga Lebuhraya Malaysia (LLM) , insiden itu menyebabkan kesesakan trafik sejauh 4.2 kilometer sehingga menyebabkan kesemua lorong terhalang.

“Semua lorong masih terhalang, trafik terhenti dan sesak sebelum masuk ke Terowong Menora ke Ipoh Utara.

“Pengguna dinasihatkan menggunakan laluan alternatif dengan melalui susur keluar ke Kuala Kangsar,” menurut LLM.

Kerja-kerja pembersihan sedang dijalankan di lokasi kejadian.

Tular beberapa gambar dan video menunjukkan lori berkenaan terbalik dengan serpihan papan berselerak atas jalan raya sehingga menyebabkan laluan terhalang.

Pengguna jalan raya yang berada di lokasi kejadian turut berkongsi video dan gambar mengenai kejadian tersebut menerusi media sosial. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Rozita Waty tanggung kerja CEO FINAS mulai 1 Jun

KUALA LUMPUR: Perbadanan Kemajuan Filem Nasional Malaysia (FINAS) memutuskan Timbalan Ketua Pengarah (Pengurusan) FINAS, Rozita Waty Ridzuan menanggung kerja jawatan Ketua Pegawai Eksekutif FINAS berkuat kuasa 1 Jun sehingga jawatan tersebut diisi secara hakiki.

FINAS melalui kenyataan hari ini memaklumkan keputusan tersebut merupakan langkah penstrukturan semula yang akan melibatkan penjajaran semula atau recalibration terhadap dasar, program dan aktiviti industri kreatif, terutamanya industri perfileman.

“Inisiatif ini diharap dapat membantu penggiat filem Malaysia menghasilkan filem-filem berkualiti yang mempunyai nilai pasaran tempatan dan antarabangsa yang tinggi,” katanya.

Pada masa sama, FINAS merakamkan penghargaan kepada Prof Dr Md Nasir Ibrahim atas segala sumbangan dan jasa bakti sepanjang perkhidmatan sebagai Ketua Pegawai Eksekutif FINAS bermula 1 November 2021 sehingga 31 Mei.

“FINAS mengucapkan selamat maju jaya kepada Md Nasir dan semoga beliau dapat meneruskan kecemerlangan dalam apa jua bidang dan organisasi yang bakal diceburi kelak,” menurut kenyataan.

Sementara itu, Md Nasir pada sidang media berkata, beliau menerima keputusan itu dengan hati terbuka dan akan berehat buat sementara waktu.

“Saya reda dengan keputusan ini dan saya akan berehat sementara waktu untuk menghilangkan penat bekerja. Semoga FINAS akan lebih maju jaya dengan kepimpinan baharu nanti,” katanya.

Berkongsi sepanjang perkhidmatannya di FINAS, Md Nasir berkata, beliau telah berjaya menarik minat beberapa penerbit luar untuk menjalani penggambaran di Malaysia melalui Insentif Penerbitan Filem di Malaysia (FIMI) dengan nilai kira-kira RM1.04 bilion.

“Perkara tersebut merupakan satu pencapaian yang tidak pernah dicapai sebelum ini. Melalui FIMI ini juga produser di luar negara dapat bekerjasama dengan tenaga tempatan dan bakat-bakat tempatan dalam negara,” katanya.

Selain itu, beliau berkata lawatan kerjanya ke Beijing, China baru-baru ini juga berjaya membawa pelaburan sebanyak RM221 juta bagi industri filem Malaysia. – BERNAMA


‘You touch, you go’ – MARA tak kompromi kes buli di MRSM

CYBERJAYA: Majlis Amanah Rakyat (MARA) tidak akan berkompromi terhadap sebarang kes buli jika dikesan berlaku dalam kalangan pelajar di Maktab Rendah Sains Mara (MRSM).

Pengerusi MARA, Datuk Asyraf Wajdi Dusuki itu menegaskan, pihaknya tidak akan sesekali menutup sebarang perilaku curang yang dilakukan oleh mana-mana pelajar walaupun anak orang kenamaan.

“Maaf, MARA tidak akan sesekali berkompromi dengan apa jua bentuk kes buli di MRSM, jauh sekali untuk menutup sebarang perilaku curang.

“Biarlah anak VIP atau VVVIP mana sekalipun, you touch you go (anda buli, anda akan disingkir),” tegasnya menerusi hantaran di laman Facebook pada Khamis.

Kenyataan itu dibuat dipercayai bagi mengulas kejadian buli yang sebelum ini tular di sebuah sekolah berasrama elit di bawah kendalian Kementerian Pendidikan (KPM).

Pada Rabu, KPM turut menegaskan tidak berkompromi dengan perbuatan buli dan gangguan seksual di semua institusi pendidikan di bawah kelolaannya.

KPM dalam kenyataannya berkata, pihaknya mengambil perhatian laporan media mengenai kes buli di sebuah sekolah berasrama penuh yang tular, namun tidak menjelas bentuk tindakan diambil dalam kes berkenaan.

Dalam pada itu, KPM berkata, tiga saluran utama disediakan bagi membolehkan orang ramai termasuk murid, ibu bapa dan masyarakat membuat laporan mengenai kes buli dan gangguan seksual di sekolah iaitu menerusi talian khas Aduan Buli, emel adubuli@moe.gov.my dan aduan buli dalam Sistem Pengurusan Aduan Awam (SISPAA).

Sebelum ini, media melaporkan polis menyiasat kejadian buli membabitkan pelajar Tingkatan Empat dan Lima di Kolej Melayu Kuala Kangsar (MCKK) berpandukan hantaran yang tular di media sosial, mengikut Seksyen 323 Kanun Keseksaan iaitu sengaja menyebabkan kecederaan.

Turut tular sepucuk surat rayuan terhadap keputusan hukuman disiplin terhadap pelaku buli terbabit yang dikatakan sekadar diarah berkelakuan baik, dirotan dan membuat kerja amal di sekolah, berbanding tindakan tegas seperti buang sekolah, walaupun mangsa kejadian itu mengalami kecederaan.

Menyusuli kejadian itu, PIBG MCKK dalam kenyataan di Facebook, mendakwa kes buli itu sudah selesai disiasat dan diambil tindakan secara dalaman oleh pentadbiran sekolah.

Justeru itu, PIBG MCKK mengambil beberapa pendirian termasuk menganggap keputusan sekolah dianggap telus tanpa sebarang campur tangan mana-mana pihak.

Namun, tindakan PIBG MCKK menyelar ibu bapa pelajar yang mendedahkan kejadian itu atas alasan mencemar nama baik sekolah mengundang kecaman orang ramai khususnya menerusi media sosial.

Author

Fazleen Safina Abd Jamil

View all posts

View all posts


Polis siasat dakwaan anggota UTK kasari petugas media di Kelantan

KUALA LUMPUR: Polis Diraja Malaysia (PDRM) menyiasat kenyataan Gerakan Media Merdeka (Geramm) yang mendakwa tiga petugas media dikasari anggota Unit Tindakan Khas di sebuah majlis di Tanah Merah, Kelantan, semalam.

Setiausaha PDRM Datuk Noorsiah Mohd Saaduddin dalam kenyataan hari ini mengesahkan tiada anggota Unit Tindakan Khas terlibat dalam kes berkenaan.

“Siasatan sedang dijalankan bagi mengenal pasti individu yang terbabit dalam kejadian tersebut,” katanya.

Beliau berkata, PDRM akan mengambil tindakan tegas sekiranya siasatan mengesahkan terdapat sebarang bentuk pelanggaran kod etika dan tatasusila oleh mana-mana anggota keselamatan semasa menjalankan penugasan di majlis tersebut.

Katanya pihak polis sentiasa menghargai pengamal media dan menghormati peranan mereka dalam menyebar informasi kepada masyarakat, khususnya bagi membantu memerangi jenayah.

Menurutnya, hubungan erat pengamal media dan PDRM selama ini akan dikekalkan agar masyarakat mendapat maklumat yang tepat melalui sumber sahih.

Sebelum ini dilaporkan Geramm mendakwa tiga petugas media dikasari anggota pasukan keselamatan dalam majlis pelancaran satu parti politik di Tanah Merah, Kelantan, semalam. – BERNAMA


Laporan penuh siasatan kes kematian Muhammad Adib dibawa ke Kabinet bulan hadapan

PUTRAJAYA: Laporan Penuh Jawatankuasa Khas Siasatan Kes Kematian anggota Unit Bantuan Perkhidmatan Kecemasan (EMRS) Allahyarham Muhammad Adib Mohd Kassim dijangka akan dibentangkan kepada Jemaah Menteri bulan hadapan.

Menteri  di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata ia berikutan kerajaan telah menerima laporan penuh berkenaan daripada jawatankuasa yang memulakan proses siasatan sejak 21 Dis tahun lepas itu, semalam.

“Laporan Jawatankuasa Khas ini disiapkan dalam tempoh yang ditetapkan iaitu sebelum 31 Ogos 2022.

“Laporan yang disediakan ini telah mengambil kira pelbagai perspektif dan pandangan daripada pakar-pakar yang dilantik dan wakil kementerian, jabatan serta agensi berkaitan,” katanya dalam kenyataan di sini hari ini.

Beliau yang juga Pengerusi Jawatankuasa Khas berkenaan berkata Jawatankuasa Khas itu telah melaksanakan pelbagai inisiatif untuk mengenal pasti punca kematian termasuklah sesi temu bual saksi-saksi kes dan sesi penelitian dokumen-dokumen siasatan di War Room Jawatankuasa yang diadakan hampir setiap minggu.

Selain itu Wan Junaidi berkata Sesi Rekonstruksi Kejadian juga telah diadakan dengan semua agensi berkaitan bertujuan untuk membuat simulasi kejadian berdasarkan kepada rakaman litar tertutup (CCTV), rakaman-rakaman video serta keterangan daripada saksi-saksi kejadian.

“Adalah menjadi harapan kerajaan, agar laporan ini dapat menjawab persoalan orang ramai berhubung insiden ini.

“Kerajaan juga berharap agar laporan ini dapat dijadikan panduan bagi mengelakkan insiden seumpama ini daripada berulang di masa hadapan,” katanya.

Pada 9 Okt tahun lepas, Perdana Menteri Datuk Seri Ismail Sabri Yaakob mengumumkan penubuhan satu jawatankuasa khas bagi memastikan siasatan menyeluruh, telus dan pembelaan sewajarnya berhubung kes kematian Muhammad Adib.

Muhammad Adib yang merupakan anggota Unit Bantuan Perkhidmatan Kecemasan (EMRS) Balai Bomba dan Penyelamat (BBP) Subang Jaya, cedera semasa rusuhan di Kuil Sri Maha Mariamman di USJ 25, Subang Jaya pada 27 Nov 2018 dan meninggal dunia pada 17 Dis 2018, selepas berjuang untuk hidup selama 21 hari.

Allahyarham dikatakan diserang serta dipukul hingga parah dan jentera bomba dirosakkan selain dua kenderaan lain dibakar dalam rusuhan yang berlaku berikutan perselisihan antara dua kumpulan mengenai isu perpindahan tapak kuil berusia lebih 100 tahun itu.

Prosiding inkues bagi menyiasat kematian Muhammad Adib di Mahkamah Koroner Shah Alam di hadapan Koroner Rofiah Mohamad berlangsung selama 41 hari dan berakhir 24 Julai 2019. Seramai 30 saksi dipanggil dan 137 bahan bukti dikemukakan.

Pada 27 Sept 2019, Mahkamah Koroner memutuskan kematian Muhammad Adib adalah perbuatan jenayah dilakukan lebih dua individu tidak dikenali. – BERNAMA


Minta habuan seks, penguat kuasa ditahan SPRM

PUTRAJAYA: Padah meminta habuan seks terhadap seorang wanita sebagai balasan untuk tidak dikenakan tindakan gagal lapor diri atas kesalahan dadah seorang penguat kuasa sebuah agensi di Johor ditahan Suruhanjaya Pencegahan Rasuah Malaysia (SPRM).

Sumber berkata, suspek lelaki berusia dalam lingkungan 40-an itu dipercayai ditahan ketika bersama wanita berusia lingkungan 20-an dalam satu operasi khas semalam di sebuah hotel di Johor Bahru kira-kira pukul 7.30 malam.

Katanya, wanita tersebut dipercayai gagal melaporkan diri secara bulanan kepada agensi penguat kuasa berkenaan dan bagi mengelakkan daripada diambil tindakan, suspek telah meminta habuan seks.

“Wanita tersebut dipercayai pernah ditahan kerana kesalahan dadah dan sedang menjalani tempoh pengawasan selama dua tahun di sebuah agensi penguat kuasa di Johor Bahru,” katanya.

Susulan penahanan tersebut, sumber berkata, suspek telah dibawa ke Mahkamah Majistret Johor Bahru bagi tujuan reman pagi ini.

Jelasnya, Penolong Kanan Pendaftar Mahkamah, Chai Ing Hien telah mengeluarkan perintah reman selama empat hari bermula hari ini hingga 13 November terhadap suspek.

Sementara itu, Pengarah Bahagian Perisikan SPRM, Datuk Azmi Kamaruzaman ketika dihubungi mengesahkan penahanan tersebut dan berkata, kes disiasat di bawah Seksyen 16(a)(B) Akta SPRM 2009. – Kosmo!

Author

Media Variasi

View all posts

View all posts


PKNS santuni gelandangan ibu kota, ringankan beban menjelang Ramadan

KUALA LUMPUR: Lebih 30 warga kerja Perbadanan Kemajuan Negeri Selangor (PKNS) menyantuni golongan gelandangan di sekitar Jalan Tuanku Abdul Rahman di sini malam tadi, bagi menghulurkan bantuan kepada mereka bersempena bulan Ramadan tahun ini.

Ketua Pegawai Korporat PKNS, Idris Ishak yang mengetuai program dikenali Raga Ramadan Kasih PKNS itu berkata, pihaknya berkerjasama dengan sebuah badan bukan kerajaan iaitu Pertubuhan Jejak Jalanan, dalam menghulurkan sumbangan kepada golongan kurang bernasib baik itu.

“Kami telah memperuntukkan sejumlah RM10,000 bagi program hari ini untuk memberi sumbangan barangan kering, selain dana untuk menambah baik pusat tuisyen anak-anak jalanan (dikendalikan Pertubuhan Jejak Jalanan),” katanya kepada pemberita.

Idris berkata, aktiviti mendekati golongan gelandangan hari ini, merupakan sebahagian daripada lima siri tanggungjawab sosial korporat (CSR) PKNS untuk bulan Ramadan kali ini.

Beliau pada masa sama berharap, agar program dijalankan pihaknya dapat memberi inspirasi kepada syarikat korporat serta pembayar zakat lain, dalam membantu golongan memerlukan bersempena bulan Ramadan.

Dalam pada itu, ketua aktivis Pertubuhan Jejak Jalanan, Azhan Adnan berkata, PKNS merupakan syarikat korporat pertama yang menjalinkan kerjasama bersama mereka, sejak ditubuhkan pada tahun lepas.

Sehubungan itu, Azhan berharap kerjasama bersama PKNS dalam program tersebut, akan membuka jalan buat pihaknya untuk bersama badan korporat lain, membantu golongan memerlukan di ibu kota selepas ini.

Sementara itu, salah seorang penerima bantuan Disnina Mohamad, 53, berkata sumbangan diberikan PKNS, sedikit sebanyak memberi keceriaan kepada keluarganya menjelang Ramadan kali ini.

“Suami saya menghidap strok dan saya pula merupakan peniaga nasi campur, saya harapkan bantuan PKNS hari ini setidak-tidaknya dapat ringankan beban kami untuk menyambut Ramadan,” katanya. – BERNAMA


Guna tenaga informal berjumlah 3.5 juta pada 2021 – Jabatan Perangkaan

PUTRAJAYA: Pekerja informal Malaysia mencapai jumlah 3.5 juta orang tahun lepas atau 23.2 peratus daripada jumlah guna tenaga negara, lebih tinggi dari tahun sebelumnya, disumbangkan sebahagiannya oleh impak pandemik COVID-19,  menurut Jabatan Perangkaan.

Ketua Perangkawan, Datuk Seri Dr Mohd Uzir Mahidin berkata, tempoh berkenaan menyaksikan berlakunya mobiliti buruh dalam sektor ekonomi dengan mereka yang terjejas membuat pekerjaan informal bagi menampung kelangsungan hidup.

Dalam kenyataan mengenai Laporan Survei Sektor Informal dan Pekerjaan Informal Malaysia 2021 hari ini, beliau berkata, dua juta daripada keseluruhan pekerja informal tahun lepas bekerja dalam sektor informal dan 1.5 juta lagi dalam sektor formal.

Menurut Mohd Uzir lebih 70 peratus guna tenaga dalam sektor informal adalah dalam kategori bekerja sendiri, meningkat dua peratus berbanding 2019, manakala kategori pekerja sebanyak 19.2 peratus, meningkat lapan peratus.

“Pekerja dalam sektor ini terdiri daripada mereka yang bekerja sebagai pembina rumah, pengasuh, penjaja makanan, pembuat roti, pemotong rumput, buruh, pekerja pembinaan (bangunan), jurujual gerai tepi jalan, tukang jahit, jurujual pasar dan penghantar makanan, minuman serta barangan dan pemandu.

“Dalam masa sama, jurujual Internet dan pengatur cara analisis merupakan antara kategori pekerjaan yang mencatatkan peningkatan tertinggi dalam sektor informal pada 2021,” katanya.

Antara kriteria utama sektor informal ialah saiz pekerja kurang daripada 10 orang dan tidak berdaftar di bawah perundangan ditetapkan, manakala pekerja dalam pekerjaan informal merujuk mana-mana pekerja yang tidak mempunyai akses kepada sekurang-kurangnya satu skim keselamatan sosial atau faedah pekerjaan.

Beliau berkata, hampir dua pertiga daripada guna tenaga sektor informal tertumpu kepada sektor perkhidmatan iaitu 67.5 peratus, diikuti pembuatan (19.1 peratus) dan pembinaan (13.4 peratus).

Menurutnya aktiviti perdagangan borong dan runcit seperti pembaikan kenderaan bermotor dan motosikal mendominasi sektor perkhidmatan dengan sumbangan 24 peratus, diikuti aktiviti perkhidmatan makanan dan minuman yang menyumbang 23.1 peratus.

Katanya majoriti guna tenaga dalam sektor informal beroperasi di tempat kediaman (37.1 peratus), diikuti pasar atau gerai jalanan (29.2 peratus), tiada tempat tetap atau khusus (20.7 peratus), dan kilang, pejabat atau bengkel (13.0 peratus).

Guna tenaga dalam sektor informal di bandar mempunyai komposisi terbesar iaitu 2.35 juta orang pada 2021, manakala guna tenaga sektor informal di luar bandar adalah 1.15 juta orang.

Kajian itu turut menunjukkan 46.6 peratus atau 607,000 orang daripada guna tenaga sektor informal mempunyai kelayakan Sijil Pelajaran Malaysia dan ke bawah, iaitu meningkat 4.5 peratus berbanding 555,500 orang pada 2019.

Katanya lelaki yang bekerja dalam sektor informal termasuk pertanian kekal mendominasi dengan 2.13 juta orang diikuti 1.37 juta wanita. – BERNAMA


Pelanggan Sellection.com kumpul 120 tas tangan mewah setahun

AMPANG: Bak kata pepatah ‘alah membeli menang memakai’, seorang pelanggan setia Sellection.com sanggup kumpul 120 tas tangan jenama mewah setahun demi kepuasan diri.

Ini kerana harga tas tangan asli jenama kayangan itu jauh lebih murah di butik Sellection.com mendorong wanita dari Sabah itu membelanjakan wangnya demi memiliki tas tangan berkenaan.

Perkara itu diakui sendiri oleh pengasasnya, Nor Rafidah Khairuddin, yang sehingga kini tidak percaya beliau yang dahulu bermula sekadar personal shopper (pembeli peribadi) sembilan tahun lalu kini mampu membuka butik sendiri, malah mempunyai pengikut mencecah 400,000 orang di laman media sosial, sejak tahun 2020.

Katanya, atas kesetiaan pelanggan itu dan ramai lagi di luar sana, Nor Rafidah atau lebih mesra dipanggil ‘Maam’, merealisasikan penghargaan kepada mereka dengan memperkenalkan SETIAA.

“SETIAA adalah Program Keahlian Sellection.com secara premium direka khas sebagai cara memberikan nilai lebih besar buat semua pelanggan dikasihi.

“Program ini memberikan akses kepada pelbagai manfaat yang bakal diterima oleh ahli SETIAA antaranya baucar beli-belah eksklusif maksimum berjumlah RM300, penghantaran percuma bagi pembelian dalam talian selama setahun, sesi pemotretan profesional sebanyak RM500, beg eksklusif Sellection.com bernilai RM150, seminar mengenai fesyen dan keyakinan diri.

“Dengan SETIAA, ia juga membuka peluang kepada pelanggan memperkasakan diri, menyelami perjalanan transformasi untuk menjadi seorang lebih yakin, bergaya malah boleh memberikan inspirasi kepada orang lain sambil menikmati faedah pengalaman membeli-belah premium.

“Ini seiring dengan slogan SETIAA, iaitu keyakinan, kebersamaan, kesetiaan,” katanya.

Baginya, yang percaya bahawa setiap individu sama ada lelaki atau perempuan, meskipun seorang surirumah, peniaga kecil, doktor atau sesiapa pun, perlu tampil kemas bergaya.

“First impression count. Apa anda pakai, berkata-kata, tonjolkan ia menjadi satu pandangan yang boleh memberi inspirasi kepada orang lain.

“Jadi, perlukah banyak tas tangan?. Ya perlu khususnya perempuan, yang akan menggunakan tas tangan di tempat berbeza, seperti mesyuarat, majlis tertentu, kenduri, pusat beli belah,” katanya yang turut menawarkan pelan ansuran mudah untuk pelanggan memiliki barangan.

Beliau berkata demikian pada Majlis Rumah Terbuka dan Ulang Tahun Penubuhan Sellection.com yang kelima bertemakan tradisional dan glam raya di Manor House of Events KL, di Wangsa Maju, di sini.

Pada majlis sama, turut dilancarkan program keahlian SETIAA.

Pada perkembangan sama, Nor Rafidah juga merancang untuk menjalin kerjasama dengan jenama eksklusif tempatan, yang meliputi koleksi fesyen pakaian dan tudung.

Untuk rekod, Sellection.com ialah butik barangan berjenama yang menawarkan lebih 1000 koleksi termasuk aksesori seperti Coach, Michael Kors, Fossil, Kate Spade.

Untuk informasi lanjut tentang SETIAA, boleh layari di laman sesawang, www.sellection.com.

Author

Tun Puteh Wanti

View all posts

View all posts


Empat penjuru berentap di Lembah Pantai

LEMBAH PANTAI: Lembah Pantai menyaksikan pertembungan empat penjuru untuk Pilihan Raya Umum (PRU) ke-15 dengan mengekalkan semua calon sepertimana diumumkan parti masing-masing sebelum ini.

Pengerusi Suruhanjaya Pilihan Raya (SPR) di Parlimen Lembah Pantai, Yasin Kamaluddin mengumumkan calon dari Gerakan Tanah Air iaitu Dr Noor Asmah Mohd Razali, calon dari Pakatan Harapan (PH), Fahmi Fadzil, calon dari Perikatan Nasional (PN), Dr Fauzi Abu Bakar dan calon Barisan Nasional (BN), Datuk Ramlan Askolani.

Pengumuman berkenaan diadakan di Pusat Komuniti Bukit Bandaraya di sini untuk proses penamaan calon Pilihan Raya Umum Ke-15 (PRU15).

Fahmi tiba sekitar pukul 8.15 pagi bersama isterinya, masing-masing memakai baju Melayu dan baju kurung berwarna biru muda.

Pada PRU14, Fahmi memenangi kerusi Parlimen itu dengan 33,313 undi dan majoriti 5,598 mengalahkan lawannya Raja Nong Chik dari BN dan Fauzi Abu Bakar (PAS).

Pengurus Pilihan Raya bagi kawasan Parlimen itu, Yasin Jamaluddin membuat pengumuman itu pada tepat pukul 10 pagi.

Pakatan Harapan (PH), Fahmi Fadzil tiba awal di Pusat Komuniti Bukit Bandaraya di sini untuk proses penamaan calon Pilihan Raya Umum Ke-15 (PRU15).

Calon Barisan Nasional (BN) Parlimen Lembah Pantai, Datuk Ramlan Askolani kemudian tiba bersama lebih 200 penyokong BN sekitar pukul 8.30 pagi.

Pada PRU14, Fahmi memenangi kerusi Parlimen itu dengan 33,313 undi dan majoriti 5,598 mengalahkan lawannya Raja Nong Chik dari BN dan Fauzi.

Author

Tun Puteh Wanti

View all posts

View all posts


Warga emas maut dalam kebakaran di Bukit Gambir

TANGKAK: Seorang lelaki warga emas berusia 81 tahun maut, selepas rumah didiaminya di Kampung Sungai Pilah, Bukit Gambir, di sini terbakar pada pagi Ahad.

Komander Operasi Balai Bomba dan Penyelamat Tangkak, Rafiah Aziz berkata, pihaknya menerima panggilan kecemasan pada pukul 6.16 pagi.

“Seramai 16 anggota dikerahkan bersama dua buah jentera bomba.

“Sebaik tiba, rumah itu sudah 80 peratus musnah akibat kebakaran dan kami berjaya memadamkannya pada pukul 6.54 pagi,” katanya dalam satu kenyataan.

Menurut Rafiah, mangsa yang dipercayai tinggal berseorangan itu disahkan meninggal dunia di lokasi oleh pasukan perubatan.

Tambahnya, punca kebakaran masih kini dalam siasatan.

Katanya, pemeriksaan di rumah itu menemukan seorang lelaki warga emas.

“Lelaki itu disahkan meninggal dunia di lokasi oleh pasukan perubatan,” katanya sambil menambah punca kebakaran masih disiasat.

Timbalan Ketua Polis Daerah Tangkak, Deputi Superintenden Idris Abdul Rahman mengesahkan pihak polis telah menerima laporan berhubung kes tersebut.

Author

Fazleen Safina Abd Jamil

View all posts

View all posts


Pendedahan di liga kompetitf FAM, tarikan MOTA Akademi Klang bangunkan bakat bola sepak

CYBERJAYA: Perancangan pembangunan bakat bola sepak dengan penyertaan kejohanan kompetitif bertaraf peringkat kebangsaan menjadikan MOTA Akademi Klang menjadi modul terbaik membentuk pemain berkualiti di masa hadapan.

Pengasas MOTA Akademi Klang, Izuwan Hayat berkata, penyertaan dalam pertandingan kompetitif di bawah program Liga SupaRimau yang dikendalikan oleh Persatuan Bola Sepak Malaysia (FAM) telah mencuri perhatian ibu bapa menghantarkan anak-anak mereka ke MOTA Akademi Klang bagi sebagai proses menggilap bakat pemain muda.

“Selain kepada pembelajaran latihan asas dalam bola sepak, pelatih kami akan dibawa untuk menyertai kejohanan kompetitif seperti Liga SupaRimau. Inilah mentaliti yang kami terapkan kepada pelatih, untuk mengembangkan bakat mereka, perlunya didedahkan dengan persekitaran kompetitif.

“Kelebihan bermain di Liga SupaRimau ini adalah kerana standard untuk bermain di bawah pertandingan kompetitif yang dikelolakan oleh FAM. Kejohanan ini berlandaskan pembangunan akar umbi dan pembangunan bakat muda.

“Ini adalah tarikan di MOTA Akademi Klang yang membuatkan ibu bapa percaya dengan modul kami untuk melatih anak-anak mereka. Penyertaan kami dalam Liga SupaRimau ini bukan sahaja mendedahkan pelatih untuk bersaing dalam persekitaran kompetitif malah menyeronokkan,” katanya kepada MEDIA VARIASI.

Kata Izwan, sejak akademi ditubuhkan, keahlian telah meningkat yang membawa perkembangan positif pembangunan akar umbi yang dibawa MOTA Klang berada di landasan yang tepat.

“Walaupun usia MOTA Klang baru memasuki hampir tiga bulan, terdapat kenaikan pendaftaran jumlah pemain di akademi kami dari 22 orang kini sudah memasuki 30 pemain. Ini menunjukkan ibu bapa yakin MOTA Akademi Klang merupakan platform terbaik untuk menggilap bakat anak-anak mereka dalam sukan bola sepak,” jelasnya.

Author

Mohamad Fitri Hazim Hazam

View all posts

View all posts


Budak merajuk lari ke hutan ditemukan keletihan

KOTA BELUD: Kanak-kanak yang hilang selepas merajuk lari ke hutan ditemukan dalam keadaan selamat di Kampung Dudar di sini, pada jam 9.30 malam Isnin.

Aliesah Aslan, 11, ditemukan oleh penduduk kampung dalam keadaan selamat dan sedikit keletihan.

Ketua Balai Bomba dan Penyelamat (BBP) Kota Belud, Muhammad Syazwan Latun berkata, kanak-kanak itu telah dibawa ke rumah untuk berehat.

“Difahamkan, kanak-kanak itu telah keluar dari kawasan hutan berhampiran dan ditemui di kedai kampung berkenaan.

“Kanak-kanak itu kemudian diserahkan kepada ahli keluarganya dan pihak bomba mendapati dalam keadaan selamat, namun dipercayai keletihan,” katanya kepada Sinar Harian pada Selasa.

Tambah beliau, susulan penemuan kanak-kanak itu, operasi mencari dan menyelamat (SAR) ditamatkan pada jam 10.30 malam.

Media pada Isnin melaporkan kanak-kanak itu dipercayai merajuk dan melarikan diri ke hutan selepas bergaduh dengan adik perempuannya.

Kanak-kanak itu telah pulang ke rumahnya pada jam 3.30 pagi Isnin, namun keluar semula melarikan diri ke hutan selepas mendapati terdapat ahli keluarga lain berkumpul di rumahnya.

Authors

Media Variasi

View all posts

Diyana Rahip

View all posts

View all posts

View all posts


Pelaburan Tesla, khidmat satelit Starlink antara perbincangan Anwar-Musk

PERTEMUAN secara maya antara Datuk Seri Anwar Ibrahim dan jutawan, Elon Musk pada Jumaat membincangkan tentang pelaburan pembuatan kereta Tesla di negara ini serta perkhidmatan komunikasi satelit Starlink.

Perdana Menteri dalam satu kenyataan berkata, kerajaan mengalu-alukan minat serta keputusan pelaburan syarikat itu ke Malaysia serta kesediaan Musk untuk datang ke negara ini.

Beliau berkata, Ibu Pejabat, Pusat Servis dan Pusat Pengalaman jenama kenderaan elektrik Tesla juga akan dibuka di Selangor tahun ini.

“Hari ini saya mengadakan pertemuan melalui persidangan video bersama dengan Pengasas dan Ketua Pegawai Eksekutif (CEO) SpaceX, Elon Musk. Beliau juga adalah CEO Tesla Inc.

“Turut mengucap tahniah dan dokongan kerajaan atas pembukaan Ibu Pejabat, Pusat Servis dan Pusat Pengalaman jenama kenderaan elektrik Tesla milik Elon di Selangor tahun ini,” katanya turut menyatakan kerajaan memberi dokongan atas pembukaannya itu

Pertemuan itu bermula pada jam 9.30 pagi dan berlangsung selama kira-kira 25 minit.

Sidang maya itu turut disertai Menteri Pelaburan, Perdagangan dan Industri, Senator Tengku Datuk Seri Utama Zafrul Tengku Abdul Aziz dan Menteri Komunikasi dan Digital, Fahmi Fadzil.

Mengulas lanjut, Anwar berkata, penyertaan syarikat SpaceX dalam perkhidmatan satelit Starlink dapat menyumbang kepada capaian internet yang lebih laju dan meluas.

“…terutamanya di kawasan pedalaman, yang hanya memerlukan infrastruktur fizikal dan tanah yang minimum bagi meningkatkan rangkaian internet global.

“Inisiatif ini akan meningkatkan keupayaan dan kesejahteraan rakyat, terutamanya dari aspek pendidikan dan potensi teknologi pertanian serta penjanaan pendapatan,” katanya.

Pada masa sama, Anwar berkata, Malaysia akan terus memperkasakan komitmen dalam soal pelepasan karbon sifar bersih atau ‘net-zero emissions‘ seawal-awalnya pada tahun 2050.

“Malaysia mempunyai pelan dan ekosistem komprehensif serta sumber yang berdaya saing dalam menyokong industri tenaga bersih termasuk mobiliti elektrik,” katanya.

Tesla Inc adalah multinasional Amerika Syarikat (AS) yang beribu pejabat di yang beribu pejabat di Austin, Texas yang terbabit dalam bidang automotif, kecerdasan buatan (AI) dan tenaga bersih.

Syarikat dan pengeluar kenderaan paling bernilai di dunia dan mempunyai lebih 120,000 pekerja di seluruh dunia, mereka bentuk dan mengeluarkan EV (kereta dan trak), simpanan tenaga bateri dari rumah ke skala grid, panel solar serta produk dan perkhidmatan berkaitan.

Tesla akan dilancarkan secara rasmi di Malaysia pada 20 Julai ini.

Author

Fazleen Safina Abd Jamil

View all posts

View all posts


Rafizi nafi dakwaan MEF isu kenaikan gaji

CYBERJAYA: Menteri Ekonomi, Rafizi Ramli menafikan kenyataan Persekutuan Majikan Malaysia (MEF) yang mendakwa bahawa kenaikan gaji bukan di bawah tanggungjawab kementerian beliau.

Sebaliknya, katanya, kementeriannya mempunyai tanggungjawab dalam membuat perancangan berkaitan ekonomi negara secara menyeluruh.

“Gaji yang tidak setara dengan kos sara hidup adalah isu pokok yang menjadi penghalang kepada peralihan Malaysia ke arah ekonomi berpendapatan tinggi.

“Kebergantungan kepada pekerja berkemahiran rendah adalah salah satu punca yang mengakibatkan gaji yang tidak seimbang dengan nilai hasil pekerja di dalam ekonomi,” katanya dalam kenyataan.

Presiden MEF, Syed Hussain Syed Husman pada Khamis dilapor terkejut dengan pengumuman Rafizi, berhubung rancangan kenaikan gaji progresif membabitkan sektor swasta dan awam.

Syed Hussain berkata, perkara itu bukan di bawah bidang kuasa Kementerian Ekonomi, sebaliknya Kementerian Sumber Manusia yang menangani dasar berkaitan gaji.

Beliau menegaskan, Menteri Ekonomi patut berkongsi dengan ahli perniagaan dan rakyat berkaitan rancangan untuk meningkatkan ekonomi sekali gus meningkatkan taraf hidup.

MEF menurut beliau, belum melihat sebarang rancangan konkrit daripada menteri untuk meningkatkan ekonomi.

Mengulas lanjut, Rafizi berkata, kementeriannya mempunyai peranan untuk menyelesaikan isu-isu struktur ekonomi yang boleh memperlahankan pertumbuhan ekonomi negara.

Pertumbuhan gaji merupakan antara fokus utama reformasi struktur untuk mencapai sasaran nisbah gaji pekerja (CE) seperti yang dinyatakan dalam Rancangan Malaysia Ke-12.

Tambahnya, beliau sedang bekerjasama dengan Kementerian Sumber Manusia untuk merangka beberapa dasar untuk dibentangkan kepada Majlis Tindakan Ekonomi Negara (MTEN).

Katanya, pihak terbabit akan membincangkan strategi terbaik untuk meningkatkan gaji rakyat.

“Butiran dan mekanisme dasar akhir akan diputuskan berdasarkan pertimbangan menyeluruh, termasuk kemampuan dan kesan kos kepada sektor swasta, pelaksanaan secara berperingkat dan persetujuan bersama tiga pihak antara kerajaan, majikan, dan pekerja.

“Sesi libat urus dengan pemegang taruh utama iaitu kerajaan, majikan, dan pekerja juga akan diadakan untuk mendapatkan pandangan semua pihak,” katanya.

CE Malaysia kepada Keluaran Dalam Negara Kasar bagi tahun 2019 adalah 35.9 peratus berbanding negara-negara maju seperti Jerman (59.4 peratus), United Kingdom (55.5 peratus), Australia (46.9 peratus) dan Republik Korea (46.8 peratus).

Rafizi berkata, kadar gaji penengah benar dan gaji kemasukan baharu telah merosot selepas pandemik dan kekal lebih rendah berbanding tahap sebelum pandemik.

Author

Fazleen Safina Abd Jamil

View all posts

View all posts


Malaysia alami gerhana matahari separa pada 20 April

KUALA LUMPUR: Malaysia akan mengalami gerhana matahari separa pada 20 April ini bersempena dengan fenomena gerhana matahari hibrid yang berlaku ke utara dari benua Australia.

Kementerian Sains, Teknologi dan Inovasi (MOSTI) memaklumkan orang ramai berpeluang menyaksikan fenomena itu bermula 11 pagi hingga selewat-lewatnya 2 petang bagi pemerhati di Sabah, manakala ia akan tamat lebih awal iaitu sekitar 1 tengah hari bagi pemerhati di Semenanjung.

“Bagi pemerhati di Semenanjung Malaysia, litupan permukaan matahari ketika maksimum adalah pada kadar satu peratus hingga 15 peratus, manakala di Kuching, Sarawak mencecah sehingga 30 peratus dan di Kota Kinabalu, Sabah pula 34 peratus dan yang tertinggi 43 peratus di Tawau,” menurut kenyataan itu.

Menurut MOSTI, Program Pencerapan Gerhana Matahari Separa 2023 akan diadakan di Planetarium Negara Kuala Lumpur dan di bandar Tawau, dengan cermin mata gerhana (eclipse glasses) percuma  diedarkan di kedua-dua lokasi bagi membolehkan pengunjung menyaksikan fenomena itu dengan selamat.

Beberapa teleskop dengan penuras khas juga akan disediakan bagi membolehkan pengunjung menyaksikan keadaan itu dengan lebih jelas dan selamat, selain mengabadikan gambar gerhana sama ada menggunakan telefon pintar atau kamera digital lensa tunggal (DSLR) yang digabungkan dengan kemudahan pencerapan yang disediakan.

MOSTI turut mengingatkan orang ramai untuk tidak melihat matahari secara terus tanpa menggunakan penuras khas kerana ia boleh merosakkan retina mata dan boleh mengakibatkan buta kekal.

Selain itu, penstriman langsung di laman Facebook dan Youtube Planetarium Negara turut disediakan, dengan imej yang bakal dikongsikan adalah fenomena gerhana di Malaysia atau imej yang diambil daripada lokasi lain di seluruh dunia yang turut mengalami gerhana matahari hibrid atau separa.

“Kenampakan fenomena gerhana matahari separa juga amat bergantung kepada keadaan cuaca semasa di sesuatu lokasi ketika kejadian gerhana sedang berlaku pada 20 April nanti.

“Sekiranya sesuatu lokasi mengalami litupan awan tebal atau mendung atau mungkin juga hujan, maka fenomena gerhana matahari separa tidak dapat disaksikan dari lokasi tersebut,” menurut kenyataan itu.

MOSTI turut menasihatkan umat Islam yang sedang menjalani ibadah puasa untuk tidak berada terlalu lama di bawah sinaran matahari yang boleh menyebabkan nyahhidrat atau kehilangan terlalu banyak air daripada badan.

Gerhana matahari separa adalah fenomena yang jarang berlaku dengan kali terakhir adalah pada 21 Jun 2020 dan ia hanya akan berlaku semula pada 2 Ogos 2027, iaitu sekitar empat tahun lagi. – BERNAMA


Murid Tahun 1 teruja disambut ‘Bumblebee’ depan sekolah

KUALA TERENGGANU: Suasana di Sekolah Kebangsaan (SK) Pasir Panjang menjadi ceria dengan kemunculan pasangan robot ‘Bumblebee’ dan ‘Herby’ menyambut murid Tahun Satu yang memulakan sesi persekolahan hari ini.

Kira-kira 80 murid Tahun Satu yang memulakan sesi persekolahan di SK Pasir Panjang teruja apabila Bumblebee dan Herby meluangkan masa lebih setengah jam menyambut kehadiran mereka di pintu pagar sekolah.

Guru Besar SK Pasir Panjang, Rosli Abd Razak berkata, idea membawa pasangan robot itu bagi menceriakan suasana sesi persekolahan hari pertama, dicetuskan guru serta Persatuan Ibu Bapa dan Guru (PIBG).

“Murid dilihat gembira dan teruja didekati Bumblebee dan Herby pada sesi persekolahan bermula jam 7.30 pagi ini. Kita harap ini dapat memberi semangat dan keseronokan kepada semua murid, terutama Tahun Satu untuk belajar,” katanya.

Pengarah Jabatan Pendidikan Negeri Terengganu (JPNT), Abdul Muie Ngah berkata, 53,858 murid sekolah rendah, termasuk 22,193 murid Tahun Satu memulakan persekolahan di 352 sekolah rendah dan 119 sekolah menengah seluruh negeri, bersama 21,155 pelajar Tingkatan Satu dan 10,510 murid prasekolah.

“Secara keseluruhan, seramai 135,496 murid Tahun Satu hingga Tahun Enam mendaftar untuk sesi persekolahan tahun ini. Jumlah pelajar Tingkatan Satu hingga Tingkatan Enam pula seramai 100,169 orang,” katanya seperti dilapor Berita Harian.

Terdahulu, Abdul Muie mengadakan lawatan sempena hari pertama sesi persekolahan di SK Lintang, Jerangau, Dungun.

Author

Diyana Rahip

View all posts

View all posts


Neymar: Lionel Messi dan saya ‘hidup dalam neraka’ di Paris Saint-Germain

BINTANG Brazil, Neymar bercakap tentang masa sukarnya di Paris Saint-Germain (PSG), menggambarkan bagaimana dia dan rakan sepasukan, Lionel Messi “hidup dalam neraka” di kelab Perancis itu.

Neymar menjadi pemain termahal di dunia berikutan perpindahan €222 juta ke PSG pada 2017, memenangi kejuaraan Ligue 1 empat kali semasa mengalami kecederaan.

Apabila dia disertai Messi pada 2021, selepas pemain Argentina itu meninggalkan kelab gergasi Sepanyol, Barcelona, diharapkan PSG boleh menjadi juara Eropah buat kali pertama dalam sejarah kelab itu.

Tetapi trio penyerang Neymar, Messi dan Kylian Mbappe tidak dapat memberi inspirasi kepada pasukan itu untuk menjulang kejuaraan Liga Juara-Juara apabila PSG tersingkir dalam pusingan 16 terakhir oleh Real Madrid dan Bayern Munich dalam kempen berturut-turut.

Semasa musim 2022/23, kedua-dua Neymar dan Messi mendapati diri mereka menjadi sasaran kemarahan peminat dengan penyokong membantah di luar rumah pemain Brazil itu pada satu ketika.

Insiden itu berlaku pada masa yang sama ketika Messi digantung oleh kelab selepas melakukan perjalanan tanpa kebenaran ke Arab Saudi apabila dia sepatutnya berlatih bersama pasukannya berikutan kekalahan 3-1 di laman sendiri kepada Lorient. Dia diejek oleh peminat PSG apabila kembali beraksi.

Selepas musim berakhir, kedua-dua pemain meninggalkan ibu negara Perancis – Messi ke kelab Bola Sepak Liga Utama, Inter Miami dan Neymar ke kelab Liga Pro Saudi, Al Hilal.

Dalam temu bual dengan Globo, pada bulan Jun tetapi disiarkan pada Ahad, Neymar ditanya tentang perasaannya apabila melihat rakan sepasukan lamanya di Barcelona menjulang Piala Dunia bersama Argentina di Qatar.

“Saya sangat gembira untuknya pada tahun gemilang itu, tetapi pada masa yang sama sangat sedih, kerana dia hidup di dua situasi berbeza,” kata pemain berusia 31 tahun itu, yang masih belum beraksi untuk Al Hilal sementara pulih daripada kecederaan.

“Dia pergi ke syurga bersama pasukan Argentina, memenangi segala-galanya dalam beberapa tahun kebelakangan ini, dan dengan Paris dia hidup dalam neraka, kami melalui neraka, dia dan saya.

“Kami kecewa, kerana kami berada di sana bukan untuk tidak berbuat apa-apa, kami berada di sana untuk melakukan yang terbaik, [untuk] menjadi juara, cuba mencipta sejarah. Itulah sebabnya kami mula bermain bersama semula, kami datang bersama di sana supaya kami boleh membuat sejarah. Malangnya, kami tidak berjaya.”

Neymar menambah bahawa kritikan terhadap Messi sememangnya mengarut: “Dia berlatih, dia berjuang, dia akan marah jika kalah tapi pada pendapat saya, dia jadi sasaran secara tidak adil.”

Messi sendiri membuat kenyataan mengenai hubungannya yang “retak” dengan sebahagian daripada peminat PSG selepas pemergiannya. Pemain Argentina itu beraksi pada perlawanan terakhirnya untuk kelab itu pada Jun tetapi sekali lagi diejek walaupun membantu PSG menjulang kejuaraan Ligue 1 sekali lagi dan menamatkan kempen dengan 16 gol dan 16 assist (bantuan gol).

“Saya rasa pada mulanya ia sesuatu yang indah,” kata Messi dalam temu bual dengan beIN Sports. “Tetapi kemudian beberapa orang mula melayan saya secara berbeza, sebahagian daripada penyokong Paris.

“Saya fikir sebahagian besar masih melihat saya dan melayan saya seperti yang mereka lakukan pada mulanya, tetapi terdapat keretakan dengan sekumpulan besar peminat Paris, yang jelas bukan niat saya (untuk itu berlaku), jauh dari itu.

“Ia berlaku seperti yang berlaku sebelum ini dengan Mbappe, dengan Neymar. Saya tahu itu perangai mereka.

“Saya akan membawa pergi bersama saya orang yang menghormati saya, kerana saya sentiasa menghormati semua orang sejak saya tiba dan itu sahajalah.”

Author

Taufik Asmady Abdul Aziz

View all posts

View all posts


Iktiraf UEC beri mudarat besar – Zainal Kling

SHAH ALAM: “Kerajaan wajib menghapuskan terus sistem Sijil Peperiksaan Bersepadu (UEC) yang membawa banyak mudarat berbanding kebaikan, nokhtah!,” kata Ketua Kluster Sejarah Warisan dan Sosiobudaya Majlis Profesor Negara (MPN), Prof Emeritus Datuk Dr Zainal Kling.

Dr Zainal berkata, UEC adalah sistem pendidikan dari China yang dilaksanakan di sekolah swasta Cina dan ia tidak boleh diiktiraf kerana bertentangan Akta Pendidikan Negara dan Perlembagaan Negara Perkara 152.

“Perlembagaan meletakkan segala hal berkaitan hal rasmi khususnya pendidikan mestilah dalam bahasa Melayu, kita sudah benarkan dia (UEC) operate pun mereka sudah untung jadi hendak apa lagi?

“Ini mereka mahu letakkan UEC setaraf pendidikan negara, sepatutnya kerajaan tidak perlu fikir pun, terus reject, nokhtah!,” katanya kepada MEDIA VARIASI.

Anggota Jawatankuasa Majlis Perundingan Melayu itu menegaskan, kesan jika UEC ini diteruskan adalah ia akan menghapuskan patriotisme dan kesetiaan rakyat kepada Malaysia sebaliknya setia mereka itu kepada China.

“Pendidikan UEC mahu menaikkan bahasa Cina sebagai Bahasa Kebangsaan dan juga sejarah negara Republik itu.

“Apabila semua dalam bahasa Cina, bahan dalam bahasa Cina, bukan Malaysia pun,  jadi apa pasal pula kita nak angkat dia pulak?

“Sejarah Tanah Melayu pun ramai tidak tahu, ini hendak naikkan negara orang pula, mereka rakyat negara mana?

“Ini anak-anak warga Malaysia yang diajar hal warga China buat apa? Ia hanya wujudkan golongan cauvinistik, tidak setia, tidak cintakan negara sendiri dan ini adalah sikap kebangsaan yang amat sempit, yang orang Malaysia tidak patut ada.

“Mudaratnya lebih besar dari kebaikan, UEC ini sudah wujud sejak zaman British
tinggalan kolonialisme anakronitik yang menjadikan anak kita ketinggalan zaman bukan ke hadapan,” katanya.

Kerajaan sebelum ini kekal dengan pendirian tidak mengiktiraf UEC kerana kerana ia bertentangan Dasar Pendidikan Kebangsaan dan Akta Pendidikan 1996.

Pendirian itu dijelaskan menerusi mantan Menteri Pendidikan, Radzi Jidin berkata, UEC yang dilaksanakan di sekolah menengah persendirian Cina (SMPC) menggunakan kurikulum yang digubal serta dibangunkan Dong Zong, selain bahasa Cina sebagai bahasa pengantar utama.

Untuk rekod, Lim Lian Geok, antara pengasas Dong Jiao Zong dilucutkan kerakyatan oleh kerajaan Malaysia pada era 60-an.

Akibat tindakannya yang didakwa bergiat menghasut rakyat benci terhadap Yang di-Pertuan Agong dan kerajaan, Kementerian Dalam Negeri yang diketuai Senator Leong Yew Koh ketika itu membuat tindakan drastik dengan membatalkan kewarganegaraan Lian Geok.

Meskipun dibatalkan, Lian Geok masih dibenarkan tinggal di Malaysia sehingga ke akhir hayat.

Tan Sri Annuar Musa yang dipecat keahlian UMNO baru-baru ini juga, pernah mendesak kerajaan mengiktiraf sijil UEC kononnya bagi mengelak bakat tempatan meninggalkan negara ini.

Kenyataan beliau ketika itu bahawa UniKL (Universiti Kuala Lumpur) mengiktiraf sijil UEC sebagai syarat kemasukan ke universiti itu.

Ia bercanggah dengan kenyataan Datuk Seri Ismail Sabri Yaakob yang ketika itu Menteri Kemajuan Luar Bandar dan Wilayah bahawa UniKL tidak berhasrat untuk mengiktiraf sijil UEC, bagi kemasukan ke universiti itu setakat ini.

Ismail Sabri dilaporkan berkata, sijil itu tidak selaras dengan falsafah pendidikan
negara yang memerlukan kelulusan Bahasa Melayu dan Sejarah untuk menyambung pengajian di institusi pengajian tinggi awam (IPTA).

Author

Tun Puteh Wanti

View all posts

View all posts


Maghribi benam Portugal 1-0, negara Afrika pertama ke separuh akhir Piala Dunia

ANKARA: Maghribi menewaskan Portugal 1-0 sekali gus muncul negara Afrika pertama mara ke separuh akhir Piala Dunia FIFA 2022 pada Sabtu, lapor Agensi Anadolu.

Gol tunggal perlawanan dijaringkan pemain En-Nesyri pada minit ke-26.

Portugal yang ketinggalan cuba bangkit dengan mengasak pasukan lawan namun beberapa percubaan berjaya diselamatkan penjaga gol Maghribi.

Maghribi kemudian terpaksa beraksi dengan 10 pemain selepas Walid Cheddira yang dimasukkan pada minit ke-65 dilayangkan kad merah tiga minit kemudian selepas menerima kad kuning kedua.

Pada minit ke-97 tandukan pemain pertahanan Pepe gagal membuahkah hasil dan kedudukan kekal 1-0 sehingga wisel penamat.

Perlawanan itu juga menyaksikan bintang sensasi Cristiano Ronaldo beraksi untuk perlawanannya di pentas antarabangsa yang ke-196 menyamai rekod  Bader Al-Mutawa dari Kuwait.

Pemain itu yang pada awalnya duduk di kerusi simpanan, sebelum dimasukkan pada minit ke-51 pada perlawanan yang berlangsung di Stadium Al Thumama. – BERNAMA


India setuju eksport beras putih ke Malaysia

PETALING JAYA: India bersetuju mengeksport semula bekalan beras putih ke Malaysia, kata Menteri Pertanian dan Keterjaminan Makanan, Datuk Seri Mohamad Sabu.

Beliau berkata, perkara itu bagaimanapun masih di peringkat awal dan proses rundingan harga perlu dilakukan terlebih dahulu sebelum Malaysia mengambil tindakan lanjut.

“Kita akan lihat dulu berapa harganya, sebab sekarang ini baru di peringkat persetujuan. Akan ada di peringkat perundingan dan selanjutnya,” katanya dalam sidang akhbar selepas merasmikan Majlis Pra Pelancaran Sambutan Hari Peladang, Penternak dan Nelayan Kebangsaan (HPPNK) di bangunan Lembaga Pertubuhan Peladang (LPP) di sini hari ini.

Sebelum ini, India dilapor mengambil keputusan menghentikan eksport beras putih bukan basmati sebagai langkah mengelakkan lonjakan harga bekalan domestik.

Perkara itu dibimbangi pelbagai pihak apabila ia boleh mencetuskan kenaikan kadar inflasi, sekali gus meningkatkan lagi harga makanan dalam pasaran global.

Dalam pada itu, Mohamad berkata, perincian apungan harga ayam dan telur akan diumumkan pada 30 Oktober ini selepas perbincangan melibatkan pelbagai pihak seperti Kementerian Perdagangan Dalam Negeri dan Kos Sara Hidup (KPDN), Kementerian Ekonomi, Kementerian Kewangan dan Jabatan Perangkaan Negara (DOSM) serta industri atau pengeluar telur dan ayam.

Sementara itu, berhubung HPPNK, beliau berkata, ia berlangsung dari 10 hingga 12 November ini di Dataran Bulatan Sultan Azlan Shah, Meru, Perak.

Katanya, majlis bertemakan Keterjaminan Makanan Untuk Masa Hadapan dan Memperkasa Masyarakat Peladang, Penternak dan Nelayan itu akan dirasmikan oleh Perdana Menteri, Datuk Seri Anwar Ibrahim pada 11 November ini.

“Antara teknologi yang akan dipamerkan adalah teknologi dron, prototaip teknologi kejuruteraan pertanian untuk sistem pertanian pintar serta model sistem pengairan dan saliran pertanian, serta asuhan ikan marin seperti ikan kerapu dan siakap,” katanya. – Utusan

Author

Media Variasi

View all posts

View all posts


Tunggu 3 jam, wanita geram kena ‘double park’ minta bantuan polis

CYBERJAYA: Seorang wanita terpaksa menunggu hampir tiga jam di kawasan parkir kerana keretannya dihalang oleh kenderaan lain di sebuah apartmen.

Menerusi perkongsian di Facebook Siti Nur Aisah Afandi, wanita berkenaan terpaksa menghubungi polis bagi menyelesaikan isu ‘double park’ yang dialaminya.

Perkara itu berikutan meskipun sudah berkali-kali memanggil pemilik kenderaan tersebut untuk mengalihkan kereta masih tiada respon yang diterimanya.

“Saya jerit dalam 10 minit tapi still tak keluar, so saya call polis terdekat.

“Polis sampai je tak sampai 20 minit owner keluar tak pakai baju. Dia bagitahu yang dia lupa. Semalam takde parking so dia parking lah kat situ.

“Dia minta maaf dia cakap dia sakit kanser. Saya ni jenis cepat kesian, saya tak marah sikit pun kat dia tapi abang polis tu je lah yang marah,” tulisnya yang turut dikongsi dalam grup Facebook, B40 Buat Perangai Apa Harini (BBPAH).

Maklum Siti, polis terbabit hampir bertindak menghubungi pihak lori tunda bagi mengalihkan kenderaan tersebut namun, belum sempat berbuat demikian pemilik kenderaan terbabit telah munculkan diri.

“Okey selesai. Kawan aku cakap dia (pemilik kenderaan) sakit bukan pekak, betul lah kan. Dekat tiga jam menunggu, boleh ke kau orang sabar macam aku?” soalnya.

Menjengah di ruangan komen, rata-rata warga net turut menzahirkan kegeraman mereka melihat situasi berkenaan.

“Dia nampak buat-buat tak nampak lah tu, polis mai baru kalut,” kata ahli group BBPAH.

“Kalau aku dah calar-calar aku buat. 3 jam dengan tak bagi no phone,” luah seorang lagi netizen.

“Dia bukan lupa kak..dia hilang ingatan,” sindir warga net.

Author

Diyana Rahip

View all posts

View all posts


Berjaya Land ambil tindakan undang-undang terhadap Sanusi

PETALING JAYA: Berjaya Land akan membuat laporan polis dan mengambil tindakan undang-undang terhadap Menteri Besar Kedah, Datuk Seri Muhammad Sanusi Md Nor berkait kenyataan yang didakwa dibuat secara “melulu dan berniat jahat” berkait syarikat itu.

Ketua Pegawai Eksekutif Kumpulan Berjaya Land, Syed Ali Shahul Hameed berkata, pihak syarikat secara kategorikal dan tegas menafikan semua tuduhan tidak berasas ketika Muhammad Sanusi berucap dalam ceramah, pada 2 Ogos di Kedah.

Rabu lalu, Muhammad Sanusi dalam Jelajah Mega PN Best “Sayangi Kedah Sejahtera” di Dataran Darul Aman, Jitra, mendakwa wujud skandal antara Menteri Besar Selangor, Datuk Seri Amirudin Shari dengan Tan Sri Vincent Tan yang kononnya mahu melaksanakan projek RM10 bilion di Sungai Klang.

Sebagai timbal balas, taikun itu akan mendapat tanah 600 ekar di Selangor yang dijangka merugikan kerajaan sekitar RM180 juta.

“Macam mana 600 ekar ni akan diberi percuma kepada tauke ni? Macam mana tauke ni ambil alih anak syarikat MBI 55%. Ha… ni tengah duk hangat ni, tunggu meletup,” Sanusi dipetik berkata oleh lidah rasmi PAS, Harakahdaily.

Dalam kenyataan, Syed Ali memberi penjelasan mengenai fakta sebenar menjawab tuduhan dibuat Ketua Pengarah Pilihan Raya Perikatan Nasional (PN) itu.

Berhubung dakwaan Menteri Besar Selangor Diperbadankan (MBI) menjual 55 peratus saham dalam anak syarikat sepenuhnya miliknya kepada Berjaya Land dan/atau syarikat berkaitannya, beliau berkata: “Tiada jualan yang dikatakan seperti itu.”

“Sebenarnya, sebuah syarikat tujuan khas melalui usahasama (JVCo) antara anak syarikat MBI, Landasan Lumayan Sdn Bhd (45%) dan Berjaya Hartanah Berhad (55%) yang dikenali sebagai Landasan Lumayan Berjaya Sdn Bhd (LLBSB) telah dibentuk untuk, antara lain, membersihkan dan membangunkan Sungai Klang,” katanya.

Mengulas dakwaan Berjaya Land dan/atau syarikat berkaitannya diberikan 600 ekar tanah negeri Selangor bernilai RM10 bilion secara percuma, Syed Ali berkata, syarikat Berjaya Land mahupun syarikat berkaitannya tidak pernah mendapat atau diberikan tanah seperti didakwa bernilai RM10 bilion.

“Sebenarnya, hanya beberapa bidang tanah yang berjumlah seluas 103.6 ekar telah diluluskan pemilikan oleh kerajaan negeri Selangor kepada JV Co/LLBSB setelah tanah-tanah tersebut didapati bersesuaian untuk pembangunan,” katanya.

Katanya, Berjaya Land adalah pihak dikehendaki mengumpulkan dana untuk membayar premium bagi pemindahan hak milik tanah tersebut berdasarkan kadar pasaran.

Syed Ali juga menafikan Berjaya Land mendapatkan tanah 600 ekar itu secara percuma, termasuk dakwaan Selangor kerugian RM180 juta.

“Hanya 103.6 ekar tanah yang diluluskan pemilikan oleh kerajaan Selangor kepada JVCo/LLBSB di mana 45% saham di dalam syarikat LLBSB tersebut adalah dipegang dan dimiliki oleh anak syarikat MBI,” katanya.

Beliau berkata, secara kesimpulannya, tuduhan palsu yang dibuat Muhammad Sanusi jelas sama sekali tidak berasas dan tanpa pengesahan mengenai kebenaran.

“Kenyataan-kenyataan ini dibuat secara melulu dan berniat jahat dan jelas bertujuan untuk mencemarkan reputasi Berjaya Land dan merosakkan komitmen kami serta kerajaan negeri terhadap peningkatan Selangor dan rakyatnya,” katanya, lapor FMT.

Author

Media Variasi

View all posts

View all posts


1,877 kes demam denggi direkodkan pada Minggu Epidemilogi 16

KUALA LUMPUR: Sebanyak 1,877 kes demam denggi dilaporkan bagi Minggu Epidemiologi (ME) 16 iaitu dari 16 hingga 22 April, penurunan 522 kes atau 21.8 peratus berbanding 2,399 kes pada minggu sebelumnya.

Ketua Pengarah Kesihatan, Datuk Dr Muhammad Radzi Abu Hassan berkata, satu kematian akibat komplikasi demam denggi juga dilaporkan pada ME 16.

Beliau berkata, kumulatif kes demam denggi yang dilaporkan sehingga kini adalah 35,202 kes berbanding 11,921 kes bagi tempoh sama tahun 2022 iaitu peningkatan 23,281 kes atau 195.3 peratus.

“Sementara sejumlah 22 kematian akibat komplikasi demam denggi telah dilaporkan berbanding enam kematian bagi tempoh yang sama tahun lalu,” katanya dalam kenyataan hari ini.

Menurutnya 116 lokaliti hotspot dilaporkan pada minggu ini berbanding 109 lokaliti hotspot pada minggu sebelumnya dengan 62 lokaliti berada di Selangor, Pulau Pinang (32), Sabah (lapan), Kuala Lumpur dan  Putrajaya (tujuh), Perak (tiga), Kedah (dua) dan masing-masing satu di Sarawak serta Labuan.

Selain itu, Dr Muhammad Radzi berkata, survelan chikungunya merekodkan tiga kes pada minggu ke-16 dengan dua kes dari Selangor dan satu kes dari Kuala Lumpur dan Putrajaya.

Perkembangan itu menjadikan jumlah kumulatif kes chikungunya sehingga kini adalah 120 kes dan bagi survelan zika pula, sebanyak 888 sampel darah dan 33 sampel urin telah dijalankan saringan dan hasil kesemuanya adalah negatif.

Beliau berkata, dalam kegembiraan menyambut perayaan Aidilfitri, penjagaan kebersihan persekitaran masih perlu diutamakan kerana terdapat pelbagai bekas berpotensi menjadi tempat pembiakan nyamuk Aedes.

“Lakukan aktiviti cari dan musnah tempat pembiakan nyamuk Aedes di dalam dan luar rumah, dan pastikan tiada air bertakung di bekas takungan penapis air, pelapik rak pinggan dan baldi atau bekas penyimpanan yang tidak terpakai.

“Lupuskan barang lusuh serta pastikan bekas makanan atau minuman dan peralatan makanan pakai buang yang digunakan semasa jamuan makan dibuang ke tempat yang ditentukan kerana nyamuk Aedes hanya memerlukan air yang minima untuk bertelur,” katanya.

Menurutnya, pencegahan gigitan nyamuk Aedes juga perlu diamalkan semasa melakukan aktiviti kunjung-mengunjung dengan menggunakan repelan pada anggota badan yang terdedah. – BERNAMA


Laluan Batang Kali-Genting Highlands dibuka semula esok

KUALA LUMPUR: Laluan Batang Kali-Genting Highlands Seksyen 14, Hulu Selangor, yang ditutup sejak 16 Disember lepas ekoran tragedi tanah runtuh akan dibuka semula pada 5 petang esok dengan kawalan pihak berkuasa.

Jabatan Kerja Raya (JKR) dalam kenyataan hari ini memaklumkan laluan sementara akan dibuka satu lorong sahaja dan terhad kepada pekerja di kawasan Genting Highlands yang mempunyai surat pengesahan majikan selain kenderaan kelas 1 (motokar, teksi dan kenderaan pelbagai guna) serta kenderaan kelas 6 (motosikal dan skuter).

Menurut JKR, pengguna yang menggunakan laluan tersebut tidak dibenarkan berhenti di kawasan kejadian tanah runtuh.

“Pengguna hendaklah berhati-hati ketika melalui laluan tersebut dan sila patuhi arahan papan tanda yang telah disediakan kerana kerja-kerja pemantauan cerun masih berjalan,” menurut kenyataan itu.

JKR turut menyarankan pengguna jalan raya untuk menggunakan laluan alternatif iaitu laluan Ulu Yam-Batu Caves dan laluan Kuala Lumpur-Ipoh bagi mengurangkan risiko kesesakan.

Orang awam boleh menghubungi JKR Hulu Selangor di talian 03-60641046, 03-60641146, 03-60641058 dan 03-60641073 untuk sebarang pertanyaan.

Tragedi tanah runtuh yang berlaku pada 2.42 pagi, 16 Dis lepas di tapak perkhemahan Father’s Organic Farm, Gohtong Jaya itu menyaksikan 31 nyawa terkorban dan 61 selamat daripada keseluruhan 92 mangsa yang dilaporkan terbabit dalam kejadian itu. – BERNAMA


DUN Kelantan bubar 22 Jun – Ahmad

KOTA BHARU: Dewan Undangan Negeri (DUN) Kelantan akan dibubarkan pada 22 Jun ini bagi memberi laluan kepada Pilihan Raya Negeri (PRN), kata Menteri Besar, Datuk Ahmad Yakob.

Beliau berkata, perkara itu telah mendapat perkenan Sultan Kelantan Sultan Muhammad V.

“Hari ini saya membuat pengisytiharan pembubaran DUN Kelantan bagi penggal ke-14 selepas saya menghadap Sultan Kelantan bagi memohon perkenan pembubaran DUN mengikut Fasal 2 Perkara 46 Undang-Undang Tubuh Kerajaan Kelantan yang memperuntukkan bahawa Sultan boleh membubarkan DUN.

“Justeru, Sultan Kelantan perkenan untuk membubarkan DUN pada 22 Jun ini,” katanya pada sidang media selepas mesyuarat Exco, di sini hari ini.

Mengulas lanjut, beliau berkata pihaknya akan menghantar notis pembubaran itu kepada Suruhanjaya Pilihan Raya (SPR) untuk tindakan lanjut.

Pada Pilihan Raya Umum ke-15 (PRU15), enam negeri melibatkan Selangor, Pulau Pinang, Negeri Sembilan, Terengganu, Kedah dan Kelantan tidak membubarkan DUN.

Namun, media sebelum ini melaporkan pemimpin keenam-enam negeri mencapai kata sepakat bahawa masa paling sesuai untuk berbuat demikian adalah dalam tempoh dua minggu terakhir Jun bagi membolehkan PRN diadakan serentak.

Setakat ini, Pulau Pinang bercadang membubarkan DUN pada 28 Jun, manakala Negeri Sembilan pula dijangka 30 Jun ini. – BERNAMA


Pasukan peguam baharu Najib akan tarik diri jika rayuan diteruskan pada 15 Ogos

PUTRAJAYA: Pasukan peguam yang baru dilantik mewakili Datuk Seri Najib Tun Razak bagi rayuan terakhir dalam kes membabitkan dana SRC International Sdn Bhd, hari ini memberitahu Mahkamah Persekutuan bahawa mereka akan menarik diri sekiranya mahkamah tetap akan terus mendengar rayuan itu minggu depan.

Media difahamkan peguam daripada Tetuan Zaid Ibrahim Suflan TH Liew & Partners (ZIST) dan Tetuan Hisyam Teh, tidak bersedia untuk meneruskan rayuan berkenaan kerana ia melibatkan isu penting dan memerlukan masa untuk persediaan kerana ia bukan rayuan biasa.

Oleh itu, jika mahkamah tetap mahu prosiding rayuan utama diteruskan pada Isnin ini, peguam terlibat tidak mempunyai pilihan selain menarik diri daripada mewakili bekas perdana menteri itu.

Difahamkan, perkara itu dimaklumkan kepada Timbalan Pendaftar Mahkamah Persekutuan Wan Fatimah Zahara Wan Yusoff dan Siti Hajar Mustaffa semasa pengurusan kes di hadapan mereka yang dijalankan secara dalam talian hari ini.

Timbalan Pendakwa Raya Datuk V.Sithambaram dan Mohd Ashrof Adrin Kamarul bertindak bagi pihak  responden (Pendakwa Raya) manakala peguam Hisyam Teh Poh Teik, Liew Teck Huat dan M.Rueben mewakili Najib (perayu).

Pada 26 Julai, Najib telah memberhentikan dengan serta-merta Tetuan Shafee & Co daripada bertindak sebagai peguam yang mewakilinya dalam rayuan sabitan dan hukuman membabitkan RM42 juta dana SRC International. Bagaimanapun, Najib berkata bekas peguamnya, Tan Sri Muhammad Shafee Abdullah akan terus bertindak sebagai peguam cara dalam kes lain yang dihadapinya di mahkamah.

Najib kemudian melantik Hisyam daripada Tetuan Hisyam Teh sebagai peguam utamanya manakala rakan kongsi ZIST, Liew dan Rueben sebagai peguam baharunya.

Mahkamah Persekutuan menetapkan 10 hari mulai 15 Ogos untuk mendengar rayuan terakhir Ahli Parlimen Pekan itu untuk mengetepikan sabitan dan hukuman penjara atas penyelewengan RM42 juta dana SRC International.

Hari ini, media juga dimaklumkan bahawa pendengaran usul untuk mengemukakan bukti baharu akan didengar terlebih dahulu pada Isnin dan jika usul itu ditolak, mahkamah akan terus mendengar rayuan utama.

Bagaimanapun, media diberitahu bahawa peguam Najib akan membuat permohonan lisan di mahkamah untuk menangguhkan rayuan utama selepas selesai hujah bagi usul bagi memasukkan bukti baharu dan menyerahkan kepada mahkamah untuk membuat keputusan.

Pada Julai 2020, Hakim Mahkamah Tinggi Datuk Mohd Nazlan Mohd Ghazali, yang kini hakim Mahkamah Rayuan, menjatuhkan hukuman penjara 12 tahun dan denda RM210 juta ke atas Najib selepas mendapatinya bersalah menyalahgunakan RM42 juta daripada dana SRC.

Kes itu di peringkat rayuan terakhir di Mahkamah Persekutuan selepas Mahkamah Rayuan pada tahun lepas, mengekalkan keputusan Mahkamah Tinggi dan menolak rayuan bekas perdana menteri itu. – BERNAMA


Liga Super berwajah baharu dengan penyertaan 18 pasukan bermula 2023?

KUALA LUMPUR: Liga Bolasepak Malaysia (MFL) sudah bersedia untuk melakukan penstrukturan Liga Malaysia (Liga-M) yang menyaksikan penyertaan 18 pasukan dalam saingan Liga Super manakala Liga Premier dihentikan sementara bermula musim 2023.

Melalui penstrukturan itu, badan pentadbir Liga-M akan turut memperkenalkan saingan Liga Simpanan bermula musim depan melibatkan kesemua 18 pasukan Liga Super 2023 yang perlu menyediakan skuad Bawah 23 Tahun (B-23) masing-masing bagi saingan tersebut.

MFL dijangka mengusulkan cadangan penstrukturan berkenaan dalam Mesyuarat Rakan Kongsi Liga Luar Biasa Ketiga yang berlangsung esok dengan kesemua 21 rakan kongsi terdiri daripada 12 pasukan Liga Super dan sembilan wakil Liga Premier akan membuat undian terhadap usul tersebut.

Menurut sumber terdekat MFL antara objektif utama penstrukturan itu adalah menjadikan saingan liga tempatan lebih kompetitif dan memberikan lebih banyak minit permainan kepada pemain.

“Penstrukturan ini antara lain disebabkan kita merujuk tinjauan Persekutuan Bola Sepak Antarabangsa (FIFA) yang mendapati pemain bola sepak di Malaysia kekurangan perlawanan kompetitif di peringkat domestik,” katanya kepada Bernama di sini.

“Jadi bayangkan penyerang utama skuad kebangsaan kita ketika ini hanya beraksi kurang daripada 30 perlawanan setahun termasuk saingan liga, Piala FA dan Piala Malaysia. Itu belum tolak jika dia cedera dan diketepikan,” tambah beliau.

Awal Januari lepas, Bernama melaporkan FIFA mengesyorkan kepada Persatuan Bolasepak Malaysia (FAM) supaya saingan Liga Super dan Liga Premier dipanjangkan bagi menyediakan jumlah perlawanan yang ideal kepada pemain berdasarkan tinjauan yang dilakukan badan induk dunia itu.

FIFA ketika itu mencadangkan supaya saingan liga dijalankan secara tiga pusingan dengan setiap pasukan akan bertemu antara satu sama lain sebanyak tiga kali, berbanding dua perlawanan yang perlu dilalui dalam format pertandingan sekarang.

Ketika ini, sebanyak 12 pasukan bertanding dalam Liga Super sementara 10 dalam Liga Premier yang menyaksikan pasukan kedua-dua liga berkenaan masing-masing menempuh 22 dan 18 aksi semusim.

Mengambil contoh beberapa liga terbaik di dunia, setiap pasukan dalam saingan Liga Perdana Inggeris (EPL), LaLiga (Sepanyol) dan Serie A (Itali) masing-masing menempuh 38 perlawanan semusim manakala bagi kancah Bundesliga (Jerman) setiap pasukan beraksi sebanyak 36 perlawanan.

Sementara di peringkat Asia Tenggara, saingan liga di Indonesia menampilkan 34 perlawanan keseluruhan sementara liga di Thailand dan Vietnam masing-masing 30 dan 26 perlawanan.

Sumber berkata penstrukturan Liga Super akan menyaksikan setiap pasukan mengharungi 34 perlawanan liga semusim dan pemain berpeluang mencapai bilangan lebih 40 perlawanan jika pasukan diwakili berjaya mara lebih jauh dalam saingan Piala FA dan Piala Malaysia.

Katanya dari sudut komersial, lebih banyak perlawanan akan menyaksikan lebih banyak siaran langsung sekali gus bukan sahaja MFL, malah pasukan turut boleh menarik lebih banyak penaja yang akan memberi kelebihan daripada aspek kewangan.

“Ini juga memberi peluang kepada pasukan kecil bermain menentang pasukan elit dan ia akan menarik lebih ramai penyokong ke stadium untuk menyaksikan pemain-pemain hebat beraksi, penyokong sudah tentu teruja,” kata sumber.

Dalam pada itu, beliau berkata Liga Simpanan yang bakal diperkenalkan tidak boleh dianggap sebagai medan pembangunan pemain sebaliknya pentas persediaan mereka ke Liga Super dengan liga tersebut turut membenarkan penyertaan pemain import. – BERNAMA


Muay Thai Papar terus bertahan tanpa dana kerajaan

PETALING JAYA: Muay Thai di Papar Sabah akan terus fokus ‘menghidupkan’ kelab sukan aksi tumpuan remaja, di Negeri Di Bawah Bayu itu meskipun tanpa bantuan dana kerajaan.

Presiden Kelab Tambuakar Muay Thai Papar, Jerry Michael Embang menyifatkan, sukan Muay Thai semakin berkembang di negeri itu selepas melihat ramai remaja berminat menyertai kelabnya.

Kelabnya yang kini dibantu ketua jurulatih kelab, Rozaimy Ahad, sudah mempunyai kira-kira 100 keahlian dan sedia mewujudkan pelapis baharu dalam sukan itu bermula usia tujuh, 10 dan 15 tahun dan ke bawah.

Justeru, kelab berkenaan mahu menganjurkan kejohanan di wilayah itu dengan berbekalkan pembiayaian sendiri, hujung tahun ini.

“Mungkin kami akan menganjurkan kejohanan dalam masa terdekat atau hujung tahun ini, jika kami dapat dana.

“Walaupun tiada dana daripada kementerian, buat masa ini, Kelab Tambuakar akan keluarkan dana,” katanya.

Beliau berkata demikian kepada MEDIA VARIASI ketika ditemui di Kejohanan Muay Thai Remaja Dunia anjuran Persekutuan Muay Thai Antarabangsa (IFMA) di Pusat Konvensyen Sunway Pyramid, di sini.

Jerry Michael berkata, pihaknya sehingga kini masih tidak percaya apabila mampu membawa ‘team’ sehingga ke peringkat kejohanan dunia.

Katanya, bukan mudah untuk menjadi petinju yang cekal dalam arena ini kerana ia sukan lasak dan menggunakan kekuatan fizikal.

“Untuk menjadi ‘fighter’ dalam sukan ini, kita perlu ada hati, semangat, dan mental kena kuat.

“Latihan demi latihan perlu ada setiap hari, dan sukan ini secara tidak langsung membentuk disiplin diri,” katanya yang turut menyarankan petinju sentiasa menjaga pola pemakanan.

Atlet muda wanita negara, Deirdra Jacquelina Richard, salah seorang ahli kelab berkenaan antara generasi pelapis yang menjadi tumpuan pada kejohanan itu.

Author

Tun Puteh Wanti

View all posts

View all posts


PAS minta Anwar panggil duta, wakil negara jika benar diancam isu Palestin

CYBERJAYA: Perdana Menteri, Datuk Seri Anwar Ibrahim perlu memanggil duta atau wakil negara sekiranya benar Malaysia menerima ugutan daripada pemimpin Eropah, berikutan kelantangan memperjuangkan isu Palestin.

Setiausaha Agung PAS, Datuk Seri Takiyuddin Hassan berkata, perkara tersebut penting bagi menyampaikan bantahan Malaysia dan bukan sebaliknya membuat kenyataan terbuka tanpa memberi penjelasan.

“PAS percaya kenyataan ‘alarmist’ sebegini, bertujuan menonjolkan ‘kehebatan’ dan ‘kepentingan’ Perdana Menteri, sudah menjadi ciri kekal pentadbirannya yang sehingga kini masih terkial-kial dalam mendapatkan sokongan dan kepercayaan awam.

“Lebih malang lagi, dakwaan itu dibuat dalam acara yang sepatutnya didedikasikan sepenuhnya kepada perjuangan rakyat Palestin, bukan menunggangnya untuk menunjukkan ‘kehebatan’ seseorang pemimpin.

“Selain itu, ia juga boleh menimbulkan imej tidak positif terhadap negara kerana Perdana Menteri membuat ‘dakwaan rambang dan khayalan’ sedemikian,” katanya dalam kenyataan pada Khamis.

Pada Rabu, Anwar mengesahkan Malaysia menerima ugutan daripada pemimpin Eropah ekoran kelantangannya memperjuangkan isu Palestin.

Katanya, ugutan berkenaan bagaimanapun tidak sama sekali mematahkan semangat Malaysia untuk terus membantu rakyat Palestin pada ketika ini.

Mengulas lanjut, Takiyuddin berkata, pendirian tegas Malaysia menyokong perjuangan rakyat Palestin dan mengkritik Israel sudah diketahui umum dan bukanlah berita baharu.

Memberi contoh Perdana Menteri terdahulu termasuk Tun Dr Mahathir Mohamad, Tun Abdullah Ahmad Badawi, Datuk Seri Najib Razak, Tan Sri Muhyiddin Yassin dan Datuk Seri Ismail Sabri Yaakob, Takiyuddin berkata, kesemuanya diketahui sangat lantang bersuara mengenai isu terbabit.

“Namun, tiada pula mereka dilaporkan ‘diancam’ berkait ketegasan dan kelantangan itu.

“Malah, Malaysia juga mempunyai hubungan rasmi dengan kerajaan Palestin dan juga Hamas di bawah kepimpinan sebelum ini.

“Jadi, kenapa pula PM Anwar tiba-tiba ‘diancam’ dan ancaman itu pula adalah dalam bentuk ‘kenyataan-kenyataan’ yang dibuat oleh ahli-ahli Parlimen?” soalnya.

Author

Fazleen Safina Abd Jamil

View all posts

View all posts


MIC tunggu bubar Parlimen, umum calon

KUALA LUMPUR: MIC perlu menunggu pembubaran Parlimen sebelum mengumumkan calon parti yang akan bertanding pada Pilihan Raya Umum Ke-15 (PRU15) akan datang.

Timbalan Presiden MIC, Datuk Seri M Saravanan berkata, Presiden parti yang akan mengumumkan calon yang akan bertanding pada PRU15.

“Kita calon dah ada, cuma tunggu Presiden umum. Soal calon muka baharu atau lama itu bidang kuasa Presiden.

“Saya pun belum tahu lagi saya calon atau tidak,” katanya.

Beliau yang juga Menteri Sumber Manusia berkata demikian kepada pemberita selepas melakukan tinjauan pada Majlis Persidangan & Pameran Keselamatan dan Kesihatan Pekerjaan Kali Ke-23 (COSH 2022), di Pusat Konvensyen Kuala Lumpur, di sini.

Turut hadir, Pengerusi Institut Keselamatan dan Kesihatan Pekerjaan Negara (NIOSH), Datuk Wilson Ugak Kumbong.

Author

Fhatihah Zakinan

View all posts

View all posts


‘Boleh kritik tapi tak benar kata kita zalim’ – PM

SHAH ALAM: Perdana Menteri, Datuk Seri Anwar Ibrahim menegaskan bahawa pihak pembangkang boleh mengkritiknya untuk pelbagai perkara, tetapi tidak benar apabila mengatakan bahawa kerajaan bersifat zalim dan menganaktirikan negeri-negeri.

Anwar berkata, bulan ini sahaja dua kali kerajaan memanggil mesyuarat melibatkan pihaknya dengan menteri-menteri besar, setiausaha kerajaan negeri serta exco-exco yang berkenaan.

“Saya nak sebutkan di sini peruntukan pemberian bantuan negeri 2023. Kedah, RM512.1 juta lebih daripada tahun lalu dan sebelumnya semasa Perikatan Nasional (PN).

“Kelantan RM351.5 juta lebih dari masa PN perintah, Terengganu RM411.1 juta dan Perlis RM154 juta, itu lebih semasa PN memerintah,” katanya pada sesi penggulungan perbahasan usul Kajian Separuh Penggal Rancangan Malaysia Ke-12 (RMK12) di Dewan Rakyat pada Selasa.

Anwar yang juga Ahli Parlimen Tambun berkata, terdapat juga dakwaan tidak benar daripada pihak tertentu mengatakan Pulau Pinang mendapat peruntukan bantuan negeri yang lebih berbanding negeri lain.

“Pada 2023 Pulau Pinang mendapat peruntukan pemberian kerajaan Persekutuan berjumlah RM3.3 juta, lebih rendah daripada tiga negeri yang disebut dan peruntukan pembangunan pula RM1.3 bilion lebih rendah daripada Kelantan dan Terengganu.

“Sebab itu saya ambil keputusan untuk menambah projek di Pulau Pinang, tren Transit Aliran Ringan (LRT) dan lapangan terbang di samping tambahan RM3 bilion mula di Kedah untuk kemudahan dan infrastruktur tanaman padi lima musim selama dua tahun.

“Bagaimana boleh sewenang-wenang bercakap soal zalim dan menindas. Itu tidak ada fakta mana mungkin seorang pemimpin boleh berhujah sebegitu rupa padahal kita sudah menjelaskan,” ujarnya. – Sinar Harian

Author

Media Variasi

View all posts

View all posts


Rasuah: Bekas Ketua UMNO Bahagian Pandan kekal dipenjara 8 tahun, denda RM997,560

PUTRAJAYA: Mahkamah Rayuan hari ini mengekalkan hukuman penjara lapan tahun dan denda RM977,560 terhadap bekas Ketua Umno Bahagian Pandan, Abd Ghani Ismail atas 10 pertuduhan menerima rasuah membabitkan RM193,512 antara Mei 2006 hingga Mac 2007.

Panel tiga hakim yang diketuai Hakim Datuk Hanipah Farikullah sebulat suara memutuskan demikian selepas menolak rayuan akhir Abd Ghani, 56, untuk mengetepikan sabitan dan hukuman yang dikenakan terhadapnya.

Dalam penghakimannya, Hanipah berkata, sebahagian besar alasan penghakiman Mahkamah Tinggi adalah tidak relevan dengan fakta bagi sembilan pertuduhan menerima rasuah, maka pandangan Mahkamah Tinggi sudah tentu memprejudiskan perayu.

Bagaimanapun, beliau berkata Mahkamah Rayuan mempunyai kuasa untuk mendengar semula rayuan berdasarkan keterangan di Mahkamah Sesyen.

“Setelah meneliti rekod rayuan dan kesemua keterangan serta alasan penghakiman Mahkamah Sesyen, kami dapati keputusan Mahkamah Sesyen boleh dipertahankan dan tidak terdapat apa-apa kekhilafan oleh Mahkamah Sesyen yang memerlukan campur tangan oleh Mahkamah Tinggi dan Mahkamah Rayuan.

“Kami juga berpuas hati bahawa tidak terdapat kesilapan di peringkat Mahkamah Sesyen. Oleh itu, sabitan dan hukuman oleh Mahkamah Sesyen dikekalkan manakala rayuan (bagi sembilan pertuduhan) ditolak,” katanya yang bersidang bersama-sama Hakim Datuk S. Nantha Balan dan Datuk Wira Ahmad Nasfy Yasin.

Bagi satu lagi pertuduhan memperoleh suapan untuk melantik sebuah syarikat sebagai kontraktor, Hanipah berkata, mahkamah berpendapat tidak terdapat kekhilafan oleh Mahkamah Tinggi yang memerlukan campur tangan Mahkamah Rayuan.

“Hakim Mahkamah Tinggi telah mengguna pakai prinsip undang-undang yang betul kepada fakta rayuan bagi kes tersebut. Dengan itu, sabitan dan hukuman oleh Mahkamah Tinggi adalah selamat, rayuan ditolak, keputusan Mahkamah Tinggi dikekalkan,” kata hakim itu.

Mengikut sembilan pertuduhan, Abd Ghani didakwa sebagai Ahli Jawatankuasa Tender, Majlis Perbandaran Ampang Jaya (MPAJ) ketika itu, memperoleh suapan daripada seorang kontraktor Abdul Rahman Yaacob (sudah meninggal dunia) berjumlah RM193,512.

Ia sebagai balasan menolong Abdul Rahman mendapatkan Tender Zon SP 23 iaitu kerja perkhidmatan kutipan sisa pepejal di Taman Lembah Maju dan Taman Kencana serta Tender Zon PB 16 iaitu kerja pembersihan kawasan di Pandan Cahaya daripada MPAJ.

Abd Ghani didakwa melakukan kesemua perbuatan itu di Desa Pandan antara 4 Ogos 2006 hingga 31 Mac 2007.

Bagi satu lagi pertuduhan, Abd Ghani didakwa memperoleh suapan bagi dirinya iaitu pelantikan Syarikat Lembah Rimbun sebagai subkontraktor kepada Syarikat Dwisakti Mewah Sdn Bhd yang dia mempunyai kepentingan dalam syarikat itu. Dia didakwa melakukan perbuatan itu di Pandan Jaya pada 1 Mei 2006.

Ia sebagai upah menolong Syarikat Dwisakti Mewah Sdn Bhd mendapatkan Tender Zon SP 21 iaitu kerja pelupusan sisa pepejal di kawasan Bandar Pandan Indah daripada MPAJ.

Bagi kesemua pertuduhan itu, dia didakwa mengikut Seksyen 11 (a) dan Seksyen 10 (a)(aa) Akta Pencegahan Rasuah 1997 (Akta 575) yang boleh dihukum di bawah Seksyen 16 Akta sama, yang memperuntukkan hukuman penjara maksimum 20 tahun dan didenda tidak kurang daripada lima kali ganda nilai suapan.

Difahamkan, Abd Ghani yang telah membayar denda tersebut (RM977,560) akan menjalani hukuman penjara di Penjara Kajang bermula hari ini.

Pada 28 Disember 2012, Mahkamah Sesyen Kuala Lumpur menjatuhkan hukuman penjara lapan tahun dan denda RM977,560 ke atas Abd Ghani sebelum Mahkamah Tinggi Kuala Lumpur mengekalkan hukuman sama terhadapnya.

Pendakwaan dikendalikan Timbalan Pendakwa Raya Norzilati Izhani Zainal dan Samihah Rhazali manakala peguam Zamri Ibrahim mewakili Abd Ghani. – BERNAMA


Hantar guru atas permintaan, walau madrasah tidak berdaftar – MAIS

KUALA LUMPUR: Majlis Agama Islam Selangor (MAIS) mengesahkan menempatkan empat guru pembimbing terlatih di Madrasah Darussolihin walaupun pusat itu tidak berdaftar sebagai sekolah mahupun pusat pemulihan dan rawatan.

Pengarah Pembangunan Sosial MAIS, Suhaimi Ismail berkata, empat guru berkenaan ditempatkan di premis berkenaan atas permintaan pihak madrasah.

Katanya, permintaan itu berdasarkan usaha MAIS membantu asnaf riqab di tempat pemulihan berkenaan.

“Madrasah Darussolihin telah memohon kepada MAIS untuk penempatan guru bimbingan riqab.

“Berdasarkan kepada permohonan rumah pemulihan tersebut untuk mendapatkan khidmat guru bimbingan riqab kepada penghuni atau pelatih di kalangan asnaf riqab.

“Pihak MAIS telah menghantar seramai empat orang guru pembimbing di pusat tersebut untuk mengajar fardhu ain pada waktu yang ditetapkan iaitu seminggu dua kali,” katanya kepada MEDIA VARIASI.

Beliau mengulas kenyataan pihak madrasah bahawa ada penempatan guru MAIS yang mengajar pada sesi malam.

Katanya, antara usaha MAIS dalam membantu asnaf riqab adalah menyediakan modul dan guru pembimbing yang terlatih untuk ditempatkan di tempat pemulihan termasuk di Agensi Anti Dadah Kebangsaan (AADK), Jabatan Kebajikan Masyarakat (JKM) dan Pusat/Rumah Pemulihan.

Menurut MAIS, asnaf riqab ertinya seseorang beragama Islam yang terbelenggu di bawah satu kuasa yang menghalang kebebasan dirinya dan tidak berkemampuan untuk membebaskan dirinya daripada kebelengguan tersebut dan berhak menerima agihan zakat mengikut Hukum Syarak.

Ia berdasarkan Peraturan-peraturan Pendaftaran, Pemulihan Dan Pengawalan Riqab (Negeri Selangor) 2022.

“Riqab adalah seorang yang terbelenggu di bawah satu kuasa yang menghalang kebebasan dirinya” berdasarkan Fatwa Sistem Pengurusan Zakat Negeri Selangor 2009.

Pada Selasa lalu, wakil Madrasah Darussolihin yang mahu dikenali sebagai Ridzuan hadir ditemu bual MEDIA VARIASI di ibu pejabat Persatuan Pengguna Islam Malaysia di sini.

Ridzuan hadir bersama tiga lagi wakil madrasah dan selepas sejam perbincangan dengan pihak media, ibu kepada pelajar madrasah yang dakwa didera ala militan turut menyertai perbincangan.

Ridzuan mengesahkan madrasah berkenaan menjalankan pusat pemulihan dadah secara tidak sah sejak 2002 dan hanya sebuah pertubuhan yang berdaftar dengan Jabatan Pendaftaran Pertubuhan (RoS) pada tahun 2018.

Terdahulu, Ketua Pengarah AADK, Sutekno Ahmad Belon menafikan dakwaan agensi berkenaan terlibat kerjasama dengan madrasah berkaitan.

MEDIA VARIASI sebelum ini melaporkan, pendedahan pelajar didera ala militan ketika mengikuti ‘rawatan pemulihan’ di madrasah di Shah Alam.

Susulan pendedahan itu, Ketua Polis Daerah Shah Alam, Asisten Komisioner Mohd Iqbal Ibrahim turut mengesahkan laporan diterima dan siasatan mengikut Seksyen 323 Kanun Keseksaan.

Pengerusi Suruhanjaya Hak Asasi Manusia Malaysia (SUHAKAM), Prof Datuk Dr Rahmat Mohamad menjalankan siasatan dakwaan isu pelanggaran hak asasi manusia di madrasah berkaitan, bagi menjalankan fungsi statutorinya di bawah Seksyen 4 dan 12 Akta SUHAKAM 1999.

Pada Isnin, Menteri di Jabatan Perdana Menteri (Hal Ehwal Agama), Datuk Idris Ahmad, memaklumkan kes madrasah yang didakwa dera pelajar ala militan telah dibawa kepada pihak polis.

Author

Tun Puteh Wanti

View all posts

View all posts


PRU15: Amirudin Shari, isteri selesai mengundi di SJK (C) Selayang Baru

SELAYANG: Calon Pakatan Harapan (PH) bagi ‘kerusi panas’ Parlimen Gombak, Datuk Seri Amirudin Shari selesai mengundi Sekolah Jenis Kebangsaan Cina (C), di sini, pagi tadi,

Turut bersama beliau menunaikan tanggungjawab di pusat mengundi yang terletak di bawah Parlimen Selayang itu adalah isterinya, Datin Seri Masdiana Muhamad.

Kedua-duanya tiba kira-kira pukul 9:5 pagi dan mula membuang undi sekitar pukul 10:02 pagi.

Amirudin yang ditemui di luar pekarangan pusat mengundi memaklumkan proses pengundian berjalan dengan lancar meskipun cuaca tidak menentu.

“Selepas saya selesai mengundi di sini, walaupun saya melihat cuaca tidak begitu baik di awal pagi tetapi saya dapat melihat begitu ramai orang keluar mengundi di pusat-pusat mengundi, baik di Selayang mahupun di kawasan Gombak,

“Saya berharap kadar peratusan keluar mengundi akan tinggi dapat direkodkan di negeri Selangor meskipun cuaca dilihat tidak begitu baik di mana masih terdapat tanda-tanda hujan akan turun lagi.

“Justeru, kepada pengundi di negeri Selangor yang belum keluar, sila tunaikan tanggungjawab anda, demi masa depan kita bersama dan pilihla calon yang menawarkan tawaran yang baik serta mampu untuk negara,” katanya kepada media di sini pada Sabtu.

Kerusi Parlimen Selayang menyaksikan persaingan lima penjuru membabitkan penyandang, William Leong (PH) yang mendapat tentangan Wun Hoong (BN), Datuk Abdul Rashid Asari (PN), Sallehudin Amiruddin (Pejuang) dan Muhammad Zaki Omar (Bebas).

Author

Mohamad Fitri Hazim Hazam

View all posts

View all posts


Himpunan Selamatkan Malaysia tetap diteruskan – CheguBard

CYBERJAYA: Himpunan Selamatkan Malaysia yang dijadualkan berlangsung di pusat beli-belah Sogo, Kuala Lumpur pada Sabtu ini akan diteruskan meskipun mendapat reaksi pelbagai pihak.

Sekretariat Himpunan Selamatkan Malaysia, Badrol Hisham Shaharin atau CheguBard berkata, penganjuran himpunan itu akan kekal diteruskan dengan jaminan keselamatan terkawal.

“Melihat negara tidak kondusif dengan kenaikan harga, campur tangan kes mahkamah dan sebagainya, jadi kita akan tetap meneruskan himpunan itu.

“Kita menyeru rakyat Malaysia untuk bermunajat bagi menyelamatkan negara daripada perasuah dengan slogan ‘Selamatkan Malaysia’.

“Dijangka ribuan peserta akan turut serta,” katanya seperti dilapor Utusan pada Rabu.

Susulan itu, CheguBard memaklumkan satu mesyuarat antara pihak sekretariat akan dibuat malam ini bagi membincangkan mengenai perincian himpunan tersebut termasuk perubahan lokasi.

Terdahulu, Ketua Pemuda Perikatan Nasional, Ahmad Fadli Shaari; Timbalan Ketua Pemuda Perikatan Nasional, Wan Ahmad Fayhsal Wan Ahmad Kamal dan Ahli Dewan Undangan Negeri (ADUN), Mohamad Hilman Idham hadir ke Ibu pejabat Polis (IPD) Daerah Dang Wangi bagi dirakam percakapan.

Ketiga-tiga mereka dilihat memasuki IPD Dang Wangi pada 11.30 pagi dan proses rakam percakapan selesai selepas sejam kemudian.

Sementara itu, Wan Ahmad Fayshal berkata, mereka dipanggil hari ini bagi membantu siasatan berhubung sidang akhbar berkaitan himpunan tersebut pada Ahad lalu.

Ketika ditanya mengenai notis pemakluman yang sepatutnya dihantar pada pihak polis, beliau berkata, mengikut Seksyen 9(1) Akta Perhimpunan Aman 2012, tiada sebarang notis perlu dihantar bagi penganjuran himpunan tersebut.

“Secara umumnya, polis telah mengetahui melalui  melalui sidang akhbar, Ahad lalu. Bagaimanapun selepas ini mungkin kita akan hantar notis dari segi teknikal,” katanya.

Sementara itu, Ketua Polis Daerah Dang Wangi, Asisten Komisioner Noor Dellhan Yahaya mengesahkan ketiga-tiga individu itu dirakam percakapan bagi membantu siasatan berhubung himpunan itu.

“Siasatan dijalankan di bawah Seksyen 505 (b) Kanun Keseksaan kerana mengeluarkan kenyataan yang menimbulkan ketakutan dan kegentaran awam serta Seksyen 233 Akta Komunikasi dan Multimedia 1998,” maklumnya.

Author

Diyana Rahip

View all posts

View all posts


‘Saya nak kahwin tapi belum bertemu calon sesuai’ – Ustaz Mad Kechik

KUALA BERANG: “Saya nak kahwin tetapi tidak bertemu calon sesuai dan serahkan urusan jodoh itu kepada ketentuan Allah,” kata Ustaz Muhammad Abdullah.

Muhammad, 30, atau lebih terkenal dengan panggilan Ustaz Mad Kechik sebelum ini pernah tular dan mendapat perhatian serta bualan masyarakat kerana menyampaikan ceramah dalam keadaan bersahaja serta santai.

Malah sosok setinggi 100 sentimeter ini menjadi perhatian kerana fizikalnya namun kini dia dikenali kerana kelantangan dan kepetahannya memberikan ceramah sehingga menarik perhatian jemaah dewasa dan remaja di masjid selain menerusi laman sosial Facebook dan YouTube.

Ustaz Mad berkata, dia tidak terlalu memikirkan soal jodoh namun bersedia untuk ke alam perkahwinan sekiranya menemui perempuan yang sesuai.

“Saya tidak memilih cuma wanita yang betul-betul ikhlas menerima saya seadanya sukar ditemui.

“Sebenarnya sejak tular dan dikenali, ramai perempuan yang cuba mendekati saya tetapi semuanya seakan tidak sesuai dengan saya.

“Pernah juga cuba berkawan dengan wanita yang diperkenalkan ahli keluarga dan rakan terdekat tetapi akhirnya hanya sesuai menjadi kawan,” katanya ketika ditemui di Pusat Pendidikan Islam dan Kebajikan Darul Zahraa (PPIKDZ) di sini, hari ini, lapor Berita Harian.

Tambahnya, dia sibuk menguruskan PPIKDZ yang ditubuhkan sejak 2019 dan kini mempunyai lebih 20 pelajar tahfiz dan 15 penuntut warga emas.

“Sebenarnya saya sibuk menguruskan PPIKDZ selain proses pembangunan PPIKDZ masih giat dijalankan.

“Undangan ceramah di masjid dan surau juga semakin banyak sehingga ada undangan yang terpaksa ditolak kerana jarak dan jadual harian yang terlalu padat.

“Oleh itu saya tidak terlalu gopoh ingin mencari jodoh walaupun sekarang sudah berusia 30 tahun kerana masih banyak urusan yang perlu diuruskan,” katanya.

Menurutnya, ramai yang bertanya soal jodoh kepadanya tetapi dia tidak melatah malah hanya tersenyum dan menjadikan pertanyaan itu sebagai gurauan.

“Sudah menjadi kebiasaan orang berjumpa saya akan bertanya mengenai perkahwinan kerana mungkin mereka tidak sabar untuk melihat saya naik pelamin.

“Biasanya saya akan berseloroh dengan meminta mereka mencarikan jodoh buat saya,” katanya dari Kampung Dura.

Author

Media Variasi

View all posts

View all posts


Musim tengkujuh diramal bermula Sabtu ini

CYBERJAYA: Empat hingga enam episod hujan lebat dijangka berlaku dalam tempoh Monsun Timur Laut (MTL) atau musim tengkujuh di negara ini mulai Sabtu ini, 11 November 2023.

Ketua Pengarah Jabatan Meteorologi Malaysia (METMalaysia), Muhammad Helmi Abdullah dalam kenyataan memaklumkan, musim tengkujuh itu dijangkan akan berterusan hingga Mac tahun depan.

Menurutnya, pada awal MTL dari November hingga Januari tahun depan, episod hujan lebat dijangka berlaku di Kelantan, Terengganu, Pahang, Johor dan barat Sarawak.

Namun, menurut beliau, sekirannya luruan monsun yang berlaku adalah kuat dan pada masa sama wujud sistem cuaca tekanan rendah, hujan lebat berterusan boleh berlaku di negeri-negeri lain di seluruh negara.

“Hujan lebat berterusan untuk tempoh beberapa hari boleh mengakibatkan kejadian banjir di kawasan berkedudukan rendah dan kawasan kerap berlaku banjir.

“Sekiranya hujan lebat berterusan berlaku serentak dengan kejadian air pasang besar dan luruan ribut, risiko kejadian banjir boleh menjadi lebih ekstrem,” maklumnya.

Tambah beliau, tiupan angin timur laut secara berterusan dan kencang boleh menyebabkan laut bergelora, risiko kenaikan paras laut dan ombak besar di perairan Laut China Selatan.

“Pada fasa akhir MTL iaitu Februari hingga Mac 2024 pula dijangkakan utara Semenanjung (Perlis, Kedah, Pulau Pinang, Perak, Kelantan danTerengganu), Sabah, Labuan dan utara Sarawak mengalami kurang hujan.

“Keadaan cuaca panas dan kering yang dijangka bermula Mac 2024 berpotensi menyebabkan berlakunya gelombang haba.

“Situasi ini berikutan El Nino yang dijangka berterusan sehingga pertengahan tahun depan dan Indian Ocean Dipole (IOD) positif pula dijangka sehingga suku pertama tahun 2024,” katanya.

Justeru, orang ramai dinasihatkan bersiap sedia menghadapi musim tengkujuh serta sentiasa peka dengan maklumat, nasihat, ramalan dan amaran cuaca yang dikeluarkan oleh METMalaysia menerusi platform laman web www.met.gov.my, aplikasi mobil myCuaca dan media sosial rasmi METMalaysia.

Talian hotline METMalaysia 1-300-22-1638 boleh dihubungi bagi sebarang pertanyaan lanjut.

Author

Diyana Rahip

View all posts

View all posts


Kanak-kanak, remaja berisiko tinggi alami masalah kesihatan mental – Dr Zaliha

JOHOR BAHRU: Kanak-kanak dan remaja dikenal pasti antara golongan berisiko tinggi untuk mengalami masalah kesihatan mental namun isu berkenaan dilihat masih kurang diberi perhatian.

Menteri Kesihatan, Dr Zaliha Mustafa berkata, hal itu kerana transisi fasa kanak-kanak ke alam dewasa adalah fasa paling kritikal dalam proses perubahan fizikal, kematangan kognitif dan pengurusan emosi sekali gus menyaksikan mereka cenderung untuk rasa keliru dan tersisih apabila tidak dapat menyesuaikan diri dengan baik dalam jaringan sosial.

“Berdasarkan pemerhatian klinikal, kebanyakan pesakit remaja yang hadir ke klinik telah mula mencederakan diri bagi melepaskan tekanan perasaan yang mereka alami.

“Tindakan ini akan menyebabkan mereka rasa malu, menyusahkan dan tidak kompeten. Mereka terperangkap dalam masalah sendiri dan tidak mempunyai pengetahuan yang cukup untuk menyelesaikan masalah tersebut,” katanya ketika berucap pada Majlis Perasmian Wad Psikiatri Kanak-Kanak dan Remaja di Kompleks Iris Hospital Permai di sini hari ini.

Beliau berkata, persepsi ramai bahawa masalah kesihatan mental hanya berlaku kepada orang dewasa sahaja turut menyebabkan isu melibatkan kesihatan mental kanak-kanak kurang diberi perhatian.

“Sebelum pandemik COVID-19, Pertubuhan Kesihatan Sedunia (WHO) menganggarkan 10 hingga 20 peratus kanak-kanak dan remaja seluruh dunia mengalami masalah kesihatan mental manakala 50 peratus masalah kesihatan mental yang serius bermula pada umur 14 tahun,” kata Dr Zaliha.

Ahli Parlimen Sekijang itu turut mengambil contoh tragedi gempa bumi yang melanda bahagian tengah dan selatan Turkiye dan utara Syria baru-baru ini turut membimbangkan kerana dilihat boleh memberi kesan utama iaitu trauma psikologi kepada kanak-kanak terutama mereka yang kehilangan ibu bapa dan ahli keluarga.

Beliau berkata berdasarkan kajian, trauma yang dialami oleh seseorang boleh memberi kesan kepada genetik dan kemudian boleh diturunkan kepada generasi seterusnya dalam keluarga.

“Oleh itu, saya merayu kepada semua, terutama ibu bapa supaya lebih peka dengan faktor-faktor yang boleh memberi trauma kepada golongan kanak-kanak.

“Semua pihak haruslah membantu dalam menyediakan persekitaran yang harmoni dan sihat demi tumbesaran emosi kanak-kanak dan remaja seperti mendalami ilmu keibubapaan,” katanya.

Selain itu, anggota kesihatan katanya, sangat digalakkan untuk mempersiapkan diri dengan ilmu Bantuan Asas Psikologi dalam membantu negara jika berlaku tragedi yang boleh memberi kesan langsung kepada kanak-kanak dan remaja.

Sementara itu, Dr Zaliha berkata wad psikiatri di Kompleks Iris Hospital Permai mula beroperasi sepenuhnya untuk pesakit kanak-kanak dan remaja sejak bulan lepas, yang merupakan perkhidmatan pertama seumpamanya di Malaysia. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts